url: =Zomite Minam Nasepna Taangthu (1898 - 1998). Agelh ~ J. Thang Lian Pau - Laibu Saal\nHome > Zomi le Politics > Zomite Minam Nasepna Taangthu (1898 - 1998). Agelh ~ J. Thang Lian Pau\nZomite Minam Nasepna Taangthu (1898 - 1998). Agelh ~ J. Thang Lian Pau\nZomite Minam Nasepna Taangthu (1898 - 1998).\nAgelh ~ J. Thang Lian Pau\nMinam khat in ka gam ka lei a cih ding gam khat neih ding pen baih het lo hi. A neisate in zong a gam a lei uh it in, gal leh sa lakah a khahsuah lohna dingin ahih theih zahun keem tek uh hi. Tua mah bangin I pu I pate in zong I gam I lei hu a, a khang a khanga gal leh sa a dona uh gen ding tampi om hi.\nZogam la dinga British galkapte hong kuan lai taka I pu I pate in a hih zawh zahun Mikang galkapte nangin, a do mah bangun, Mikang ten Zogam hong lak khit ciangin zong Zogam pan Mikang galkapte nohkhiat kik sawmin hih theihnana pan do tawntung uh hi. Tua hanga Mikangte khut thuak minthang masa pen Pu Thuam Thawng leh a tapa Tg. Pau Dal, Pu Kai Tuah leh Pu Khai Kamte hi a, 1898 kuma Mikangte phualpi Thuamvum (Kennedy peak/ Fort White) a simna uh pan Mikang galkapte in man in, Pu Thuam Thawng leh tapa Pau Dal pen Kendat thongah puak uh a, hih thongah a pata-un si uh hi. Pu Kai Tuah leh Pu Khai Kam pen khantawn gotna kipia a, Pu Kai Tuah pen Myingyan thongah, Pu Khai Kam pen Andaman tuikulh (Island) pekah puak uh hi.\nLeitung Galpi Khatna bei kuan 1917 kum ciangin Mikang kumpi in France gamah van nawn dingin Zomi galkap kaikhawmin innkuan khat pan pasal kum 20 tung siah khat ta tangkaih uh hi. France gam pen gamlapi leh theih ngei loh gam hi a, galgam ahih manin sih khitna dingin ngaihsunin Zomite kuamah ut loin langpang uh hi. Hih taka a makaipi Pu Ngul Bul pen Mikang ten mat bek tawh lungkim loin thatin, a luang pen a nennenin semin Tedim uksung inn simah hawmin Zomite vauna in zang uh hi. Hih bangin Mikangte in hong vau uh hangin phatuam tuan lo ahih manin a tawpna ciangin France gam paite pen kuli leh leisiah peng (h) dingin a zolbawl uh ciangin ngah zo pan hi. Hih France paite CHIN LABOUR CORPS kivawh a, Tedim gam pan mi 1000, Falam gam pan mi 500 leh Lusei gam pan mi 2000 pai hi. Hih Zo galkapte in France gam panin Pu Song Theu, Pu Kam Za Mang, Pu Khual Khen Thangte makaihna tawh buaina bawlbawl uh ahih manin Mikang kumpi in cihna ding thei loin 1918 kumin Zogamah puak kik uh hi.\nFrance gam paite Zogam hong tun kik uh ciangin mi tampi tak mel muh ding om loin galgamah si uh ahih manin Zomite in Mikangte huatna nasia tektekin a koi a koi-ah Mikangte langpanna laang seemseem hi. Tua hangin Mikang kumpi in buaina phelhna dingin Ukpite leh hausate thuneihna piak behlapin mipite ukcipsak hi. Tua banga Mikangte ukna Zomi kithuaklah lua ahih manin lungkim lohna tawh 1932 kumin Falam khua-a Mikang thuneite kiangah Pu Suang Khaw Kam leh Pu Lian Mang makaihna tawh kiko hi. Bangmah phattuamna om lo ahih manin Magwe DC kiang manawh leuleu uh a, lawhcinna bangmah om tuan lo hi. Tua lai tak 1938 kumin makaipi Pu Suang Khaw Kam pen Magwe khuapi-ah hong si sawnsawn hi. Hih sihna pen gul tuk hang hi, a kicih pong hangin suamlup mah hi dingin kingaihsun veve hi. A luang Zogamah lak ding vai natawmah nakpi takin buaina piang lai hi.\nZogam sim lamah zong Mikangte huatna laang mahmah a, Mindat lam mi Vuamtu Mawng in zong Mikang galkap sungah Sabedar za a ngah kum 1925 in Mikangte lehdo dingin galkap pan taikhia in, kum 1928, February 20 ni-in CHIN NATIONAL UNION (CNU) pawl a makaihna tawh phut hi. CNU in 1933 kumin Rangoon-a Mikang kumpi tungah Zogamah Zo mite thuneihna a ngah kikna ding leh, Kawlgam in suahtakna a ngah cianga Zogam in zong a ngah pahna dingin deihna leh ngetna tun hi. Hih ngetnate Mikang kumpi in don cih thadah 1939 kumin CNU makaipi mi kuate baan mat zawsop in, Zogamah Japante hong khan 1942 kum dong thong sungah khumcip uh hi.\n1942 kuma Leitung Galpi Nihna in Zogam hong phak ciangin Mikang kumpi in Japan gal a nang dingin Zomite kaikhawmin CHIN LEVY phuan hi. Ahi zongin Pu Pum Za Mang leh Pu Za Biakte in Japante tawh kizawl a, Mikangte ki-umkhia leh Zogam in suahtakna a ngah ding lametin Kawl makaite leh Japan galkapte tawh kizopna bawl uh a, Japante makaihna tawh Mikangte do dingin CHIN DEFENCE ARMY (CDA) galkap phuan uh hi. Ahi zongin, Japan ten Zogam hong op ciangin suahtakna hong piak sangsikin Zomite tungah Mikangte sangin hong tatsia zaw uh a, kithuaklah zaw seem hi. Tua ahih manin Mikangte hi ta leh, Japante hi ta leh a do dingin Pu Thawng Cin Thang, Pu Hau Za Lian leh Pu Lian Cin Thangte makaihna tawh SUKTE INDEPENDENT ARMY (SIA) kiphut biangbuang hi. SIA pen hih sawng maha a kiphut SIHZANG INDEPENDENT ARMY (SIA) tawh pangkhawm hi. SIA in kum 1944, June kha in CDA phualpi Kaptel khua sim uh a, CDA-te a vekin hing mat khin uh hi. Kum 1944, September 11 ni-in Meitei gun kantanin Mualbeem khua sim leuleu-in CDA makai Pu Za Biak natawm man uh hi.\nHih sawng mah, 1944 kumin Pu Vum Khaw Hau makaihna zong tawh CHIN LEADERS FREEDOM LEAGUE (CLFL) pawl a sim a thamin kiphut hi. Tua banga Japante zawna Mikangte do huan a kisawm lai takin, Zomi makaite in Japante tatsiatzia za nunawh uh ahih manin lang khat lamah Japan na'nna dingin FREE CHIN MOVEMENT (FCM) pawl 1944 kum mahin a sim a thamin phut kik saisai uh a, FCM pawl in a sawt loin CHIN INDEPENDENCE ARMY (CIA) ci-in a pawlin khel kik uh hi. Hih bangin kipawlna phutin lang khat lang khatah Mikang leh Japan gal nangin a ciangciang pan hih hun laia Zomite om khong man lo uh hi.\nZogamah Japante doin a kipan lai takin, Imphal kidona-ah Japan in Mikangte lel kik ahih manin 1945 kumin Mikang ten Zogam hong luak leuleu hi. Tua banga Mikangte hong lut kik ciangin tuma Mikangte a langpang ngei Zomi tampi takin mat leh bawlsiat thuakin, SIA makai Pu Lian Cin Thang zong Kawlgam in a suahtakna a ngah (1948) ciangin thong sung pan kikhah kik pan hi.\nLeitung galpi nihna hong veng(h) ciangin Mikangte hawlkhiatna ding leh Zogam suahtakna dingin mipi tha tawh panlak kul cih phawk uh ahih manin mipite a pattah dingin political party kisam sa uh hi. Tua ahih manin 1946 kum laizang pawlin Tedim khuapi-a Pu Lang Khaw Thangte innah Pu Thang Khaw Kai, Pu Song Theu, Pu Thang Za Kai leh Pu Lang Khaw Thangte makaihna tawh KHAMTUNG SUAHTAK VAIHAWM PAWLPI (KSVP) kiphuankhia hi. Hih hun sawng teng mahin Tedim khuapi mahah Pu Vungh Za Kham, Pu Hau Za Lian leh Pu Tuah Langte makaihna tawh THUHOIH VAIHAWM PAWLPI (THVP) kiphuan lai hi.\nHun hong pai to zelin, Zogam suahtakna dingin 1948 kumin Capt. Mang Tung Nung in CHIN PEOPLE'S FREEDOM LEAGUE (CPFL) pawl hong phut a, CPFL pawl pen kum sawm khit 1957 kum ciangin CNU tawh kigawmin CHIN NATIONAL ORGANISATION (CNO) pawl cih min hong pua in, Capt. Mang Tung Nung mahin President lenin makaih hi.\nLushai gam lamah 1947 kuma hong piang Lushai Hills-a political party masa pen MIZO UNION in zong Zogam suahtakna ding leh Zo minam teng kigawmna ding mah lunggulhna thu His Majesty's Government of India kiangah memorandum na khia uh hi.\n1960 kumin Lamka khuapi panin Pu T. Go Khen Pau leh Pu S. Vung Khomte makaihna tawh PAITE NATIONAL COUNCIL (PNC) in kum 1960, May 30 ni-in India Prime Minister Pu Pandit Jawaharal Nehru kiangah 'Re-unification of Chin People of India and Burma under one country' cih thulu zangin Zo minam khempeuh ading District hiam, Division hiam, Region hiam khat bawlsak a, tua sungah gawmkhawm dingin ngetna memorandum thupi mahmah khia uh hi.\n1964 kumin Kawlgam thuneihna Gen. Ne Win in la a, parliament a phiatna hanga lungkim lohna leh mipite kiangah thuneihna ap kikna ding hanciamna tawh MP pawlkhat leh Zomi mitei pawl khat ten ANTI-COMMUNIST FREEDOM ORGANISATION (ACFO) pawl hong phut uh a, Col. Son Khaw Pau, Pu Dam Khaw Hau, Pu Mang Khan Pau, Pu Hrang Nawl, Pu Son Cin Lian leh Pu Tual Zen ten makaih hi. ACFO pawl pen Manipur-a Zomi makai Tun Khaw Pum tawh kikopin, amau makaihna tawh Zomi 30 taang ding ten galsiam sin dingin East Pakistan (tu-a Bangladesh) gam zuan uh a, Zo Kumpi- UNITED CHIN GOVERNMENT pawl phuan uh hi. Pu Tun Khaw Pum pen Prime Minister, Pu Col. Son Khaw Pau pen Defence Minister, Pu Hrang Nawl pen Foreign Minister cih bangin panmun kiguan uh hi.\nGalsiam a sin khit uh ciangin, Zogam kap dingin galvan namkim tawh hong kileh kik uh a, khen nih kisuahin, Pu Hrang Nawl makaih galkap mi 86 ten Halkha leh Falam lam nawkin, Pu Tual Zen, Commandar-in-Chief makaih galkap mi 700 ten Tedim lam zuan uh hi. Pu Hrang Nawl makaih lam ten Kawl galkap platoon khat omna Rihkhawdar khua ciang baih takin buluh zo a, Halkha khua la man loin nungkik kik uh hi. Pu Tual Zen makaih lamte zong Kawl galkapte tawh Tedim leh Mualbeem khua kikalah nakpi takin kikap uh a, Tedim khua la man mahin kidok kik uh hi. Hih banga a kihep kikna uh khat pen Falam DC Pu Thawng Cin Thang' hanciamna hang zong hi kawm hi.\nHih banga UCG pawl pen gamtaangin thahat man hi napi, 1969 kuma India Prime Minister Lal Bahadur Shashtri leh Gen. Ne Win ten Rangoon-ah kihona nei uh a, tua takah India leh Burma gamgi dungah buaina a bawl leh bawl a sawm peuhpeuh kimatsak a, a gam kumpi tungah ki-aptuahna ding kilemna thukhun bawl uh hi. Hih thukhun hangin Zomite minam nasepna bin lawh a,a sawt loin India kumpi in Zo galkap makai Col. Son Khaw Pau, Pu Hrang Nawl, Pu Dam Khaw Hau, Pu Ro Thangte leh midang pawlkhat man takpi-in Kawlgam kumpi tungah ap hi. Kawl kumpi in hih Zo minam makaite thong sungah khumin kum nga tek kia uh ahih manin UCG pen gamtang thei nawn loin omcip hi.\nMP lui Pu John Mang Tling leh nam it Zomi khangno pawlkhat ten Kawlgam Prime Minister lui U Nu pawl PARLIAMENT DEMOCRACY PARTY (PDP) zom dingin kum 1969, December 30 ni-in Bangkok zuan uh hi. Ahi zongin Bangkok a tun uh ciangin Pu William Sa Lian Zam, Pu Micheal Mang Kham leh Pu John Mang Tlingte makaihna tawh Zomite in CHIN DEMOCRACY PARTY (CDP) pawl phuh zawk ding hoihsa uh hi. Kum 1970, Febraury 20 ni-in Bangkok mahah CDP leh Pu Jimmy makaih ZOMI CHIN LIBERATION FRONT (ZCLF) pawl tawh kihona bawl leuleu uh a, tua takah CDP leh ZCLF lawng khata gin ding deihin UNITED ZOMI DEMOCRACY PARTY (UZDP) pawl phutin, tua sungah kisungkhawm uh hi. Ahi zongin, February 25 ni-in UZDP President Pu Jimmy a panmun pan tawp themthum kik ahih manin CDP mi leh sate in CHIN DEMOCRACY PARTY (CDP) min mah pua kik uh hi. Kum 1972, August 24 ni-in CDP in galkap dingin CHIN INDEPENDENT ARMY (CIA) bawl hi.\nHihmah leh, kum 1973, January 29 ni-in PDP President U NU a panmun pan tawp dih laizang a, tua hangin CDP innkuan sungah lungkiatna nakpi takin tung hi. CIA galkap natawm mi 150 pan mi 100-ah kiam sukin bah lawh gawp hi. Kum 1976, February 18 ni-in PDP pawl na tawm kiphiat lai sawnsawn hi.\nKum 1976, January 14 ni-in CDP Leh CIA ten CIA galkapte Zogam lutsak ding geelna bawl uh a, tua vaihawmna-ah a nuaia bangin khensatna bawl uh hi.\n1. CHIN INDEPENDENT ARMY pen CHIN NATIONAL ARMY (CNA) ci-a khek ding.\n2. Zogam hawhna ding KACHIN INDEPENDENT ORGANISATION (KIO) pawlte\nkiangah huhna nget ding.\n3. Zogam paite a zaa (rank) uh a zah-thum teka khan ding.\n4. Zogam a tun uh ciangin ARAKAN INDEPENDENT ARTY (AIP) Pawl makai Khai Mu Lin kiangah neek leh taak panpihna nget ding.\nA tunga khensatna bulphuhin kum 1976, December kha in William Sa Lian Zam makaih CNA galkap mi 120 in a kiphualna uh Menapalaw nusia-in Shan gam leh Kachin gam tawnin kum 1977 tuuk guah tun lai takin Zogam lut uh hi. Tua lai takin Zogamah khua sia mahmah ahih manin khawhun thuaklahin cinat lawh ngeingai uh a, cimawh mahmah uh hi. Tedim uksung Phunom khua-ah a om lai takun, neek leh taak kaikhawma Thuklai khua-ah a pai mite tung panin Kawl kumpi thuneite in CNA-te om thu za hi. Kawlgam galkapte hong tung pah uh ahih manin Phunom leh Saizang khua kikalah nakpi takin kikap niloh pah uh hi. Khua hun thuaklahna, neek leh taak kiciat lohna, zatui zaha taangsapnate hangin Zo galkapte sawt pang zo loin Vangteh khua-a Mah-Sah-Lah (Burma Socialist Programme Party) thuneite kiangah mi 20 ki-surendar uh a, ahi zongin Kawl galkap makai Bo Lah Twin' sawlna tawh Bo Mawng Aye in lainatna nei het loin lam laizangah gualin a baan a baanin kaplum veve hi. A nung cianga a ki-sunrender mi 40-te zong tuamah bangin Kawl galkap ten hawi tuan loin kaplum khin uh hi. Mi 46 Kalemyo Jail-ah kipuak a, mi 4 nasia takin liam hi. Hih bang teng tawh CNA mabaan zop lohin om suak hi.\nMIZO NATIONAL FRONT (MNF) pawl hong kiphut leuleu-in President Pu Laldenga makaihna tawh India, Burma leh Bangladesh cih gam thuma Zo minamte luah leitang teng gawmkhawm na'ng leh suahtak na'ng mah suangin hong kipan leuleu uh hi. Kum 1963, December kha in Laldenga, Lalnunmawia leh Sainghakate East Pakistan (tu-a Bangladesh) ah lutin a sim a thamin UNDERGROUND MIZO GOVERNMENT (UMG) pawl phut uh hi.\nKum 1966, March 1 ni-in MNF in Independent pulakna bawlin, tua panin India kumpawh kikap kipanin, India gamah om thei lo uh ahih manin East Pakistan zuan uh hi.Kum 1971 kuma Bangladesh in suahtakna hong ngah tak ciangin East Pakistan-ah MNF ten om khuan nei nawn lo uh a, India leh Arakan gam kilak teng manawhin kikhin leuleu uh hi. MNF pang belin ZOMI LIBERATION FRONT (ZLF) pawl zong dingin Pu Tial Khal (President), Pu Thawm Luai (Vice President) leh Pu Thawng Sai( ForeignSecretary) ten maikaih hi. 1972 kumin MNF leh ZLF thukimna tawh Pu Lalnunmawia pen India kumpite hopih dingin kisawl a, Pu Tial Khal leh Pu Sui Lingte pen Pu Brengseng (L), Finance Secretary, KACHIN INDEPENDENT ORGANISATION (KIO) heel dingin kuan uh hi. Hun sawtpi khit ciangin KIO-te thupha tawh lawhcing taka hong kileh kik uh a, ahih hangin ZLF in vai tuamtuam hang tawh mabaan zom thei loin om uh hi. MNF in kum 20 sung Independent a thapaihpih khit ciangin 1986 kumin India kumpi tawh kilemna hong bawlin Mizoram pen State suaksakin tawlngak bawl uh hi.\nCHIN NATIONAL FRONT (CNF): Hun hong pai to zelin, Pu Tial Khal makaihna mahin ZLF makai lui teng kum 1988, March 15 ni-in Aizawl, Chaltlang vengah kimuhkhopna khat bawlna leuleu uh a, pawlmin kheka CHIN NATIONAL FRONT (CNF) phuh ding vaihawm leuleu uh hi. Pu Tial Khal in President panmun mah len leuleu in, Gen.Secretary dingin Pu Mang Khum, Finance Secretary dingin Pu Lian No Thang, Chief of Staff dingin Pu Roenga, Organiser dingin Pu Mang Uk kiseh hi.\nKum 1988, March leh August kha sunga Democracy deihna hanga Kawlgam buaina hangin Zomi khangno tampi tak Kawlgam panin India gamah tai uh a, India kumpi in Saiha leh Champhai-ah refugee camp nih bawlsak hi. Hih refugee camp a tung khangnote in BURMA DEMOCRACY FRONT (WESTERN) pawl phut uh a, sawt ding man loin CNF makaite tawh kihona hong neih uh ciangin BDF pen phiat kik pahin, CNF sungah kum 1989, January kha in kisungkhawm uh hi.\n1988 kum mah, November kha sunga CNF kikhopna-ah Pu No Than Kap alias John Khaw Kim Thang pen Thailand gamgi-a om KAREN NATIONAL UNION (KNU) Headquarter Manepalaw-ah National Democratic Front (NDF) kizopna bawl dingin paisak uh hi. KNU-te phualpi pan hong kileh kik ciangin Pu No Than Kap in Pu Tial Khal kiangah CNF President hihna awn dingin ngen a, Pu Tial Khal in zong awnin Pu No Than Kap in CNF President panmun len to hi.\nCNF mi leh sate galkap training dingin kum 1989, March kha in pawl khat Kachin gama KIO-te kiang mah manawh uh a, kum 1989, November kha in pawl khat Bangladesh gam zuan uh hi. Tua panin gam leh minam suantakna dinga galtum CHIN NATIONAL ARMY (CNA) pawl hong piang leuleu-in, hihte pen tudong SANGNAUPANGTE a ci zong om hi.\n1989, October kha-a CNF sungah Pu No Than Kap pawl leh Pu Tial Khal pawl ci-in kikaihna hong piangin, Pu Tial Khal lamte pialkhia-in pawlmin tuamtuam pua uh a, tua lakah a gentaak pen CHIN LIBERATION COUNCIL (CLC) hi-in, hun sawtpi mah kalsuan uh hi. A nung ciangin CLC President panmun pan Pu Tial Khal tawp leuleu-in, Pu Ro Za Thang in President panmun zom to hi.\nKum 1991, December 9 ni-in CNF President Pu No Than Kap pen nawngkai kisa ahih manin CNF sung pan kiheemkhia in, a munah Pu Roger F. Biak Lian Thang kikoihin, CNF President panmun len to hi. Kum 1995, February 22 ni-a Pu Roger F. Biak Lian Thang in a cidam lohna paulamin CNF President panmun nusia leuleu in, tua panin tudong CNF President panmun pen Pu Thomas Thang No in leen to suak lai hi.1997, June 9-16 sungin a nih veina CNF Party Conference kibawl a, tua takah CNF makai dingin a nuaia teng kiteelkhia hi:\nChairman : Thomas Thang No\nVice Chairman : Zing Cung\nGeneral Secretary : Benjamin Turing\nJoint General Secretary : Khua Uk Lian\nDr. Sui Khar\nCapt. Thang Zen\nCapt. That Ci\nLt. Ral Hnin\nLt. Paul Smith\nLt. Sunny Ngun Awi\nLt. Kam Do Dal\nLt. Uk Lian Thang and\nSalai Chan Hmung cih teng hi.\nZOMI RE-UNIFICATION ORGANISATION (ZRO):\nZo minamte kigawmna ding leh suahtakna dinga mala dingin kum 1993, April 9 ni-in Kachin gam, Phupian khua-ah pawl khat hong piang leuleu a, tua pen ZOMI REUNIFICATION ORGANISATION (ZRO) hi in, Assam gam, Karbi Anglong khawka MLA (Member of Legislative Assembly) a seem ngei Pu Khai Za Song Guite alias K.Guite in President panmun lenin, makaih hi.\n1997, July kha in Yangon khuapi-ah University kah Zomi khangnote in I gam leh I minam suahtak nadingin sisan leh nuntakna piakkhiat ding lungkimna tawh Zomi Siamsin khangno 20 val in "Zoheisa Unit" ci-in sisan tawh kiciamin phut uh a, ZRO tawh kizoma na sepkhop ding lungkimna neih khit zawh ciangin Yangon khuapi pan sangnaupang mi 12, Tedim pan mi 10 val khawng in Lamka lam zuan uh a, ZRO sungah lutin panmun tuamtuam lenin tu dong kalsuan lai uh hi.\nPu Khai Za Song Guite zawh ciangin Kawlgam galkap mangpi Lt. Col. Hang Khaw Lian (Capt. Mang Tung Nung' tapa) in ZRO President panmun tawm vei len pak cih loh, 1997 kuma Manipur Zomi leh Kuki buai panin ZRO Gen. Secretary Pu Thang Lian Pau (Tonzang MP) pen emergency-in ZRO President panmun kilensak a, tua panin tu dong kip suak lai hi. Tu lai taka ZRO makaite pen a nuaia bang ahi hi.\nPresident : Pu Thang Lian Pau, MP (ZNC)\nVice President : Hang Sian Thang\nChief Secretary : D. Kam Suan Thang\nFinance Secy. : Kenneth Muana\nDenfence Secy. : D. Kam Suan Thang\nHome Secy. : L. Kam Za Thang\nExternal Secy. : Thang Suan Mang\nI & PR Secy. : Gin Pian Khup\nTreasurer : SB Vum Lian Thang\nPatron : Pu Khai Za Song Guite cih teng hi.\nZO RE-UNIFICATION ORGANISATION (ZORO):\nZo minam bup kigawmna ding, suahtakna ding lunggulhna mah tawh kum 1988, May 19-21 sungin Champhai khua-ah FIRST WORLD ZOMI CONVENTION ON RE-UNIFICATION khawmpi kibawlin, Kawlgam, Manipur, Mizoram leh mun tuamtuam pan mi tul tampi in siim hi. Hih khawmpi panin Zo minam bup kipawlna ding ZOMI RE-UNIFICATION ORGANISATION (ZORO) hong piang hi. Hih khawmpi leh kipawlna vai a hawm leh a thusapite pen 1972, January 21 nia Manipur, Daizang khua-a kiphuh, Pu T. Gougin leh Pu S. Thang Khan Gin ngaihte-te makaih ZOMI NATIONAL CONGRESS (ZNC) party leh Mizoramah a diakin Pu Brig. Thenphunga Sailo makaih PEOPLE'S CONFERENCE (PC) party ahihi.\n1991 kum panin ZORO pen political party tawh kisawh nawn lo dingin kiheemkhia a, tua panin Leitung mun tuamtuamah leh UN Secretary General kiang khawngah Zo minam bup kigawmna ding, suahtakna ding deihna Memorandum khia kawikawi hi. 1999 kumin a khat veina dingin Geneva-ah UN vaihawm minam nautangte khawmpi-ah kihelin, ZORO min tawh 'British in a khenzaak Zo minamte kumpi khat nuai-ah gawmkhawm kik' cih thulu zangin thugenna hun ngah hi. Tua panin hih bang lamsang kikhopna tuamtuamte-ah thugenna nei dingin UN (WGIP) in ZORO cial thei zel a, tukum July - August kha in zong Geneva-ah UN vaihawm Meeting-ah va kah leuleu uh hi. Tua bek tham loin, Committee tuamtuam Asia level Kathmandu (Nepal), Seol (Korea) leh Leitung level Durban (South Africa) cihte-ah zong kihel to zel lai hi. Tulai takin ZORO pen Pu R. Thangmawia (Chairman) leh Pu Ro Za Thangte (Secretary General) makaihna tawh kalsuanin, Aizawl khuapi pen a phualpi-in zang hi.\nHun beisa leh tulai taka I minam nuntakna dinga pute pate' nasepte khangthak Zomite in I phawk ding deihna leh hih thute I pau I lai tawh ciapteh ding lunggulhna in 'Zomite minam nasepna taangthu' a tomin kong kaikhawm ahi hi. I pau I laite I it bawl kei leh mailamah gam I nei zongin I pau I lai kizang lo kha thei ding hi. A khawsuak minam leh a suakta gam phuh zaha nasep haksa leh thupi zaw dang om lo hi. Hih thute panin khangthak Zomite in I minam nuntakna dingin a nasia zawa nasep a kisapzia phawkna in zang ni.\n(Hih Zomite Minam Nasepna Taangthu cih pen Zomi Nam Ni Golden Jubilee pawi, February 20, 1998 nia Mizoram, Champhai khua-a bawlna-ah ka simkhiat pen behlapin kong puak ahi hi - J. Thang Lian Pau , editor Zolawkta).\nLaigelh Siapa J. Thang Lian Pau in ama laigelhte Zomi eLibrary/Laibusaal ading in Phalna hong piak ahi hi.\nJ. Thang Lian Pau i facebook : Zozo Kimkim\nJ. Thang Lian Pau (Zolawkta) Piankhiatna Taangthu Thuluui/Articles Zomi le Politics\nItem Reviewed: Zomite Minam Nasepna Taangthu (1898 - 1998). Agelh ~ J. Thang Lian Pau Description: Rating: 5 Reviewed By: Cinpu Zomi


timestamp: atn

url: =Kha Suanga Kibualna maan taktak :: ZOMI DAILY\nposted on 20 January 2016 at 4:50 pm Lomkholna: Biakna, News, SuanghDal\nJesuh’ min tawh tua gamkemdawi a cihte uh a hawlkhia thei vangliatna na nei phial zongin tatkhiatna thu ah a kician lo mi na hihleh a mawkna hi ding hi. Luka 10: 20 – “Dawite in na thu uh hong manna hangin lungdam kei unla, vantungah na min uh a kigelh manin lungdam zaw un,” na ci hi. Jesuh’ hanga Pasian hehna a dam manin, vantungah ih min a kigelhna thu sangin a lamdang zaw a lian thei zaw thudang om nawn lo hi. Lungdamna thudang, tahum gospel ih cihte in a dawi hawlkhiat ding thupi sakin a tatkhiat ngahna uh Singlamteh thu ngai nuam lo mawk uh hi.\nA siansuahna thupi sak napi, Lai Siangtho’ gen sianthona sungah nungta nuam lo uh hi. Khamitna thupi sak keei pong mawkin Kha Siangtho gahte a nuntakna vuah kimu zo lo mawk hi (Gal. 5: 22-23). Lam le dian le tawn teng tawh kha sungah cici na pi-un Kha Siangtho taktak pen thei kha lo nei kha lo uh hi. Kamtuam pauna, lamna, dianna, tawnna, kipumkhukna cih bangdaan le a pawlpawl teng pen kha sungah kibualna ci-in gen uh a, LST’ gen Kha sungah nuntak sianthona thu taktak pen a kitel khial nadingin a gamta uh hi a, Paul in tua pen lungdamna thudang na ci hi.\nLamna, khut betna cihte amah le amah in siatna om het lo-a hoih mahmah hi. Ahi zongin tua banga lamna le dianna cih namte a bulpi-in a ngaihsunte in lam nading, dian nading, khut bet nading mun le hunte ah a lungdam thei lote hi zel uh hi. Hih lamna le dianna thute bulphuhna tawh Kha thu le pianthakna thu ih ciangtan mawk leh kipai khial ding hi ci-a genna hi beka, khutbetna, lamna, dianna cihte a hun a mun ah kilawm taka zat ding mah ahi hi.\nAhi zongin hih banga a tungtham gamtatna teng a bulphuh luate in hih lungdamna thu taktak ahi tua Jesuh Khrih sisan hanga vantung ah ih min a kigelhna thu gen thei lo mawk uh hi. Dawi hawlkhiat nasep pen lungdamna thu (the gospel) hi nai lo a, Jesuh in vantungah na min uh a kikhum manin na lungdam zaw un, acihmah bangin tua lungdamna thu kimuam-a, kihilhcian ding pen a thupi penpen hi ta hi. Tua daante pen Kha thu sunga kibualna maan taktak hizaw hi.\nPrevious: ZYA Mailam Kalsuanzia Ding Idiea Ngetna Vai\nNext: My Dream ~ Dimno Pa


url: =A khauh mahmah lungtangte akhel itna ~ Dong Mung :: ZOMI DAILY\nposted on 21 January 2019 at 9:16 am Lomkholna: Dongmung, News, Zomi\n1921 kumin Lewis Lawes pen USA gam Newyork khuapi pan tai 30 a kigamlatna a om Sing Sing thong (Sing Sing Prison) kem makaipipa hong suak hi. Tua hun lai in Sing Sing thonginn pen America gam sunga om thong khempeuh lakah a suuksia pen, siikaan a khauhpen le cikziatna a om hetlohna mun in a minthang mahmah khat ahi hi. Thongkia mite pen mithatte, mibuante, guta buluhte, ngongtatna tawh a kidim mite cih bangin siattatna lianpipi tawh thongsung a tungte kepna mun ahi hi.\nSing_Sing thonginn pen kum 20 a sawt khit ciangin Thongkia mite puahphatna phualpi khat hong suak mawk hi. Tua mun ah thongkia mite om tase mah leh thonginn tawh zong kibang nawnlo hi. Laibusaal, Baseball kimawlna tual, Basketball tual cih bangin kimawlna tual tuamtuamte zong om ta hi. Biakpiakna mun(biakinn) le sammetna sai cihte zong om hi. Thongkiate sung panin Kimawl Pawl (Player Group) cih bangin kibawlin Kidemna tuamtuamte ah kihel zel uh hi. A pualam panin Hilhsiate(teachers) samin laihilh sak uh hi. Thong sunga kikhung khalnate(rules) a zui zolote nidang bangin lainatna neilo in daan pia cih bang om nawnlo in limtak in thuhilh in itna lak uh hi. Thongkiate omna khan(room) kongte tawh(key) kalh nawnlo uh hi. Sing Sing Thonginn pen misiate phuaphatna munpi khat hong suak hi.\nHibang a hong piankhiatna pen Lewis’ ii hang khat zong ahi hi. Hibang hong hih ciangin thukante(Journalist) in Lewis va dong uh a, a ma’n:\n“Ke’n Sing Sing ka kikhelsakna bel inn thak lamsak cih ciang le kalsuanzia pawlkhat khelsak ahi hi. Thongkiate lungsim a khel taktak ahih leh hong nusia khin ka zi Catherine Lawes hizaw hi,” ci-in a dawng hi.\nCatherine’ ii pasal nasepna thong pen mi soksualte kikhumna le a limkhap huai mun khat ahihna tawh kizui-in a sanggam tanau lainate in thonginn sung a lut khak hetloh nadingin a genpih uh hi. Tua laitakin amah pen ta thum nei nupi khat ahi hi. Ahi zongin ama’n amaute kammalte ngailo ahihkeh awlmawh loin thong sung a lut veve hi.\nThonginn huang sungah a masa pen thongkiate Basketball kimawlna ah a tate thum tawh va pai in thongkia mite tawh tutna khat ah tukhawm in thapia in a va en hi. Ama lungsim sungah. “Ka pasal le ke’n nu le pa bangin amaute en in angvan ka hih manun ko nutateng bangmah hong cih sam kei unteh,” ci-in upna le muanna a nei hi. Tua khit ciangin thonginn sungah pai zelzel in thongkia mite tawh holimna hun khawng a nei thei hi.\nNikhat Catherine in mi thahna hangin thong hong kia mit khua mulo mi khat tawh hong kiho kha hi. Tua mipa khut ah len in hibang in thu dong a, “Shakespeare ii tangthu bute na sim ngei hiam,” a ci hi. Thongkia pa in, “Shakespeare na cih kua himawk hiam.” ci-in a dong kik hi. Tua banga a kihona uh tungtawnin laisim theilo ahihlam a theikhia hi. Tua khit ciangin kaalkhat in khatvei thong sungah pai in laisim theilote le mit khua mulote’n lai a sim theih nadingun lai ahilh hi. Lai hong sim thei thongkia mite in lungdamna luankhi nul kawmin Catherine kiangah lungdam hong ko phapha uh hi.\nTua bek thamlo in dang-awk, paumawl, beengngongte ading laihilh theihna sang khat ah amah va kah in a zawh ciangin thong sunga om tua bang mite khut le khe, gamtatna(action) tawh kiho ziate a hilhsawn hi. Tua ciangin tua bang dinmun a om thongkia mite nuam mahmah uh a, khitui luang kawmsa mahin lungdam thu a koko uh hi.\nKal khat in khatvei peuhmah thongkia mite tawh kimu in, thapiakna kammalte a gen banah, tangthu hoih nonote sim in hanthotna kammalte gen den a, thongkia mite tawh kimeltheihna le ki-it semsem nadingin va sem den hi. Suang banga khauh thongkia mite lungtang pen damdam in hong neem tektek ta hi. Tua bangin ngongtatna, gitlohna, cikziatna neilo lungtangte uh hong kihel semsem a, Catherine meel a muh ding kal uh ngaklah in a om uh hi. Catherine hong tun ciangin thongkia mite khempeuh lungdamna tawh kidim in a pianna Nu uh a mu mahmah bangin kingaihsun liang uh hi. Amaute adingin Catherine pen a honkhia, a lungdamkoh huai, a lametna uh hong suak hi.\nNikhat ama tun hun dingin Catherine hong tung hetlo mawk hi. Tua bek thamlo a pasal Lewis zong zuum hong kahlo in ama nasep ding teng a nuai a pa a ap hi. Catherine pen ama hong pai ngei hun ah hong pailo, thonginn kempa Lewis lah nasep hong kuan nawnlo mawk hi. Tua bang hong hih ciangin Lewis-te innkuan tungah thu khat piang hi, ci-in thongkia mite’n hong phawk khia ta uh hi. Amaute phawk thu pen a thumaan na himawk a, tua ni zingsang Catherine vanzuakna phualpi pan thongkiate ading vai pawlkhat lei in a ciah lamin lamet lohpi motor in a taih khakna hangin hong sihsan na himawk hi.\nCatherine ii a luang pen thonginn tawh a kigamla hetlo Lewis-te inn ah kikoih hi. A zingsang Catherine kivui hun ding ciangin saupi taka kigual deda thongkia mite kigal muh hiau mawk hi. Tua leh Lewis in thong ah buaina khat piang hi ngelngel ding aive maw, ci-in lunghimawh mahmah hi. Tua bang in lunghimawhna tawh thonginn lam hong pai ciangin, ngongtatna, gitlohna, cikziat neilo, phatmawhsak neilo, lainatna neilo thongkia mite mittang panin a luangkhia khituite a mu hi. Tua bangin lungtang khauh mi gilote khitui luanna pen amaute lainatna tawh itna lakin Nu bangin a angvan den Catherine sihsanna hang ahi hi.\nLewis nuai-a sem thong cingpa in hibangin amaute kiangah gen a, “Na pai nop vua leh va pai un… Ahi zongin nai 5 ma in thong nong tun kik ding uh mangngilh kei un maw,” a ci hi.\nTua ciangin amaute’ a it mahmah Catherine luanghawm a va kha ding leh a meel(maitang) khatvei bekbek a va mu dingin thongkia mi 400 bangin thonginn panin Lewis inn manawh in hong pai ziahziah uh hi. Amaute a encik dingin thonginn pan galkap ahi a, palik ahi zongin khat beek kizuisak lo hi.\nTua ni nitak nai 5 ma in thongkia mi khat zong pellem loin thong sung hong tungkim kik uh hi.\nItna om peuhleh suang banga sak lungtang zong neem dikdek thei hi.\nItna lakkhia leng midangte nuntakna sungah na lianpi semin kikhelna lianpi piangsak hi.\nA ginalo mi khat zong na itna tawh limtak in angvanin khual lecin hong kikhel ding hi.\nItna, lainatna in mihing lungsim zo mahmah ahih manin midangte lungsim na khelnop taktak leh itna le lainatna tawh amaute huh in panpih in.\nItna hangin leitung hong etlawm semsem nadingin itna khahkhia in, mawhna maisak semsem a, lainatna tawh mite panpih in hanciam pih ni.\nItna lainatna lungtang bekin mihing lungsim khel dinga, hauhna, liatna, sum le pai in kuama nuntakna hong khel masa khollo ding hi. Tua ahih manin itna lainatna tawh midangte tungah gamta ni. Tua hileh ei hangin leitung hong etlawm semsem ding hi. Lungdam, Dong Mung\nPrevious: Ka hai lam ka tel ciang ~ Sia Do Khup\nNext: Leitung pasal khempeuh lakah akumtam penpen in akiciamteh Japan papikhat sita (kum 113)\nTedim Pawnpi Tui Pipe kisia\nTedim Tuiphum (TBCY) te aw nunghei peuhmah keini


url: =TUN KHO PUM BAITE MAT A HI - TUNGZANG NEWS\nTUN KHO PUM BAITE MAT A HI\nTun Kho Pum Baite tung tang gending saupi kathei kei a, ahi zongin MNF Lion Brigade History ah a poihmawh dan teng leh mat ahih dan a sih dan theihsak ahi hi. Mizo khangthu ah poimawhna thupitak nei ahih manin mangngilh theih, nelhsiah theih dingin ka ngaihsun thei peuhmah kei hi. Khangthak laisiam hi danlam a lunglut te'n hong kan ciangun bangtan hiam beek a lampi kawk muh theih ahi dingin ka lamen hi. A mah pen Mizote( Zosuante) lak-ah mi thupi, mi poimawh in asim tel ahi hi.\nMizoram ka tun nunguh sawtlo Hliappui Khua ah kaom ua ki panin Tun Kho Pum Baite matding cih thu ka theita ua, a hang ahih leh aki suah khiasa bangin mailam ah gensawn loh ci ahih manin ka gensawm kei hi. Tuaci bangin Mizoram pumpi ah mat dingin lai kikhak kual zihziah a, tua a lai-ip tungah lai malgol in laituisan tawh anuai kigit in Khuatenga Mizo National Volunteer Commander te Address kigelh mangkhin hi. Hici bang mi thupi, mi poimawh ahih manin Khuateng a Volunteer te'n amau huamsung ciat ah galvilding kiseh in sun le zan aki zomin January kha Khuavot nuai-ah gal vilden uh hi. Tuaci banga gam pum pi-in a ngaihsut dan a pompih theih loh uh pen matkhiat loh a khah zanding ahi theilo cih himai hi. Tuaban ah Mizoram in lungsim tak-ah ama paipih Policy a pompih theih loh pen Tun Kho Pum Baite na ngawnin a theihtuak kei hi. Tua hi-a, vangsiat huai, kamsiat huai tak-in 1967 January phalbi Khuavot nuai-ah aki manta hi.\nA mat lai tak-un aman' te'n zong Pu. Tun Kho Pum Baite tung panin bang deih uh hiam cih kigen theilo hi. Ahi zongin a bulhlai Citizen nai leh a bulh loh Rolex naite suhsak uh hi. Citizen nai pen Adjutant General R. Sangkawia in tanga Rolex nai pen ahih leh MNF makaipi Pu. Laldenga in tang cih ki thei hi. Pu. Laldenga in Dacca a, India Army te khut ah aki surrender zawh tungin a MNF te taisan hong kiklam, Tatkong Lui zuan a hong paina uah India galkapte tawh kikap uha, a taigawpna lam-ah hong sumang kha hi. Nam galkap te'n President nai mang zongin tua kim a, lopa leh nahthelteng thaimang, pheklekmangta le-uh muzolo uh hi. A hi zongin mang denlo hi.\nTun Kho Pum Baite nungzuite Lamlira Battalion ah paipih uha, amah ahih leh a tuamin Army Headquarters, Tuichang Camp ah kulhkhup uh hi. Upmawh sangin Tuichang Camp pen lianin thupi mahmah a, Nam galkapte a lut tawh a pusuak tawh ki helh ziahziah in om uh hi. Tua ci bang kawmkal ah Tun Kho Pum Baite pen galkap Section khat in cingden uh hi. A cing' te'n lah mi bangci dan cing' ka hi uh hiam cih a theihtuak mahmah kei tazen uha, makaite thupiak hangin cing' ahi giap uh hi. Zo tate khuasak Aksi lian, Zosuan tengteng mailamding khualna a, ama hinna piakhia a, AGAM gal muh pasal pha ama mite khut mah ah aki lawmna gim namtui tawh Zo tate a ding, zing cianga suahtakna len kawl ni suak mu khalo dinga koihcip a hita!\nMinam in a mainawtna ding, kalsuanna lampi ah atuam a dinkhiat sawm a, lawmte luangtung ah zawhna hanla sakkhawng phamawh a salote, na guklut in nampi lamsial na a paikhialsak hi. Tuate hang mah in agim a tawlte, a thuakte mel nangawn tuaci bang mi te'n a liahzel uh hi. Phat leh pahtawi dinga ki lawmte makhelh a, zawhna lukhu tawh kipho lak in amau hangin Nam pumpi puksia lellel pen nuamsa tak-a, enin kisia sak mahmah, ki makaisak mahmah in a makaih uh hi. Hici bang makai, aki pat tunga kipan Mizo sungah ki tasam ngeilo hi. A tunga ki pan haksatna a bawlbawlte lamkim tunma nangawn in a puksia naak uh hi.\nNikhat sepding mel omlo ahih manin nitaklam ka lawmpa TTa tawh Camp sung a khanglam deuh ah kava vak uh hi. Tun Kho Pum Baite a khumna uh taan inn ah bangkawm in kava hopih uh hi. A mah ka hopih ma un a cing'te ka hopih masa ua, bang hangin a mat uh hiam? koilam mi hiam? ci-in ka dongh uh hi. A cing' pa in zong hipa thu ka thei kholkei, hici bang a, cing' dinga hong koih manun a cing' mai ka hi uh, hih thupiak bel khauh mahmah hi, kua mah in a hopih loh dinguh, a taikhiat hetlo ding ahi cih ahi, taikhia zenzen leh a ma tangin ke'n sihna thuakleng kilawm hong ci hi. Ka lawmpa in tua thupiak hong palsatsak deklah ka bang ua, acih leh a ma'n no khawnga dingin dan atuam keidia acih khit in hici bangin va hopih uau, cikawm in a paamlam deuh a, aveng dangte dinna lam ah aki heiphei hi.\nTuaciang in ken zong, a khumna uh haksat tuakna maizen e, pialthang a Zawng awk bang hilo maw, kaci a, a cing' pa in zong, makaite thupiak hi-in bang mah lah ki hih lamdang sak theilo a, ci-in hong dawng hi. A kulh khumna uh atung aniam a, a kawciik mahmah hi. A bang maupum kikal a vang neucik awng ah mit sutuah zen a, et loh in muh theih ahi kei hi. Maupum lah ziingtak in kikan chitchet, a gakna nangte lah a pualam ah kihek cip khin, asung tut theih dintang theih loh, lup theihna hamham in lian hi. A haksat dan ding pen mihing pau in genkhin zolo ding hi. Puansia mahmah, a pan dildel khat cih loh puandang silh ding a neikei a, tuaci bangpi mah tawh January Phalbi khuavot sun le zan in a thuak ekh, a do ekh mai hi.\nA kiangah ka vanaih leh a mah zong lingkeuhkeuh kawmin hong tu a, lawmpa bang naci zel a, ann na nethei hia? cih ka vadot leh ka lungsim a thei bangin hong nehno a, khasialua zaw hiding hiven a khitui hong tak kauhkauh hi. A kilang in ka mittui luangkei mah leh ka sunggil a ka mittui pen takkhia ziahziah mai hi! Dam tak-in a puansilh hong hui a, a puansilh ninpi tawh a khituite hong nul in ki pasal sak tak-in hong en-a, hici bang in hong dawng hi. “Hih ka din mun hi, a haksat leh a nopding dan na theisiam maiding” hong ci hi. Hi takpi a, aban dot beh leng zong a phattuamna om dingin ka theikei a, ama ading in hih sak theih lah bang mah ka nei tuankei hi. Lungsim tawng in ka hehpih a ka lainat mahmah hi. Bang hang hici bangin kulh ah khum in om ahi hiam cih lah ka theikei a, poi kasa a ka hehpih mahmah hi. Alim a-al neek theih piakding lah ka nei tuan peuhmah kei a, amah lah gawnglumlo bek a hita hi. Ama ading in hin sangin sih ut huaizawta mai hi.\nTua ciangin a cing'te kiangah a pualam ah nisalum awisak ve-ua ka cih leh amau Pu, Siate'n(makaiten) phallo uh hi, ci'n hong dawnguh hi. Ann a neithei hia, ci-a ka dot kik leh cihtham a nengei kei hongci uh hi. Ke'n zong ka lungsim ah ne kholkei mah inteh kaci hi. Tuaciang in a kiangah bang naci om zel dia, ci-a ka dot kik leh Tun Kho Pum Baite in limtak hong en kilkel in “Kasi ding” hong ci hi. Ka khasiat mahmah a, tua pen a kampau kazak nunung pen hong hita hi.\nMimal hamphat nading hilo a, zi le tate hamphat na ding zong hituanlo nu le pa sanggamte hamphat na ding zong hi samlo in,Zo tate zingciang ding khualna a, hinna piak a mantam dan sutlo a, ama innlum nusia in haksatna citeng thuakngap a, a kalsuan Salpha Tun Kho Pum Baite in Zo suante leitung ki lumlet hang a, khenzak a omte, ki gawm kik na ding, ma a panlai leitung sum le pa in a leitheih loh a hinna, a it angaih Zo tate khut mah ah 1967 February ni 5 ni zingsanglam nai 7am in a piakhiata hi. Tun Kho Pum Baite pen gam le nam suahtakna ding a, man(price) piakhia masa pen hong hita hi.\nZingsang dang mah bangin Tuichang luikuam pen kumkhen tuimei in a hun ngei bangin phalvak a kipan a tuam hi. Ngeina dan a mangngilhlo hun kikhel zel in lah ahun ngei bangin 1967 February ni 5 ni hong suahpih leuleu hi. Zingsang khuavak dek kuanin Pu Sapbawia amin neu Sapa in zong a thumvei nading in zaidam tak in hong khen satta hi. Ak om hi leh ak masa khuan hun, duty nunung te'n zingtho masate ma-in hih ni ci uh hileh ki lawmin meiphual hong tuah uh hi. Tualai tak in Tuichang tuipi tunga tuimei zam lih liahte ki lamto liailiai a, agal khat lam-ah Simbu leh Chingpirit in khuavak siangma, a tawpna ding ci hileh kilawm liangin hong ham kulhkulh uh hi. Neek le dawn ding a bawl ann huante in zong zingsang niangtui ding hong sosak vutvut uha, tua sungin khua hong vak siangta hi. Tuaci bang kawmkal ah a theiding a kilawmte leh aki saipih mi tawmciikte sim loh in hih ni pen Zo tate a dinga ni thupi ni hong hi ding hi, cih athei kuamah ki omlo hi.\nZingsang dang bang mah in ko pawl meipi nung ngatsa in ka awi kawm uha, tua kawmin niangtui ka dawn uh hi. Meingo zam lihliahte zong awlawl in hong kang liailai uh hi. Thu tuamtuam genkhawm in ka holim laitak un Tuichang gal ah thau khatvei hong ging dam' hi. Pawlkhat te'n eheu acih laitak un ka kianga pawlkhat te'n kaplumta uh aive maw, aci uh hi. Kei taget in lah a bangci dan ahi diam, ka nai ka na enkha gaih mawk a, zingsanglam nai sagih leh minit thum a satnai kei deuh hi. Tuaci bang minit tomno sungin leitung vut pailet zokhop in ngaihsutna anei hi-in ka kithei hi. Ka lawmte thugen a kiciat na ding ahi diam, ka tutna lam uah huihdam hong nun' hang ahi diam, thaukep kanggim hong nam vengvungh hi. Ke'n zong Kuasaklam Aksipi mitta cih ka theisiangta hi. Tuni 1967 February kha ni 5 ni zingsanglam nai 7 cita maini in Zo tate ading, asep dingteng semkhin manlo in Pu. Tun Kho Pum Baite pen pahtawiding a kilawmte makhelh a, min hoih bek, min ngahna ding bek, a sawmte Politics sep gawpna hangin Zo tate khutlum thuak in a mualliamta hi. Pahtawi loh in phum in aom a, thupitak in aki lakhia kik ding!\nNote: Hih thu pen C. Vanlalrawna in Mizo laibu KIM LEH NI A AWM ANG EM: The Lion Brigade Mizo National Army sungah agelh hi-a, A TULLO LUNGTUP Editorial Board te'n Paite pau in lekkhia in A TULLO LUNGTUP Laimai 253-259 kikal ah gelh uh hi. India Kumpi leh Kawlgam Kumpite hangin Zomite sak le khangah ki theh in khat le khat I pau I lai a tamzaw kitel nailo I hih manin Khanglam Zomi hici bang'\na lunglutta ding, minam a itta ding leh Zogam galkap a lunglutta dingin theihhuai salua kahih manin deihsak na lianpi tawh kong lehkhiat kik ahi hi. Paite tel kaki sak leh ka telloh pawlkhat naom lai veve ahih manin a kibatlian lohna mun zong omtheikha ding hi. A laibu pen laimai 339 pha in a sunga thute pen gam le nam vai a lunglutta dingin theih huai kasa mahmah hi. Hih sunga thute I telkei leh Zogam galkap bang ki sakhuai, ki pathuai kasa kei liang hi. Bang hang hiam cih leh amaute pen Zogam leitang ngahkik na dinga ZOGAM galkap masa hi uha, amau nasep dan, a thuakdan uh thu le la tampi ki gelh hi. Laimal akhial aom leh hehpihna tawh na puahsak pah lecin akhial om nawnlo ding hi. A simkha mimal kim tungah I Topa Pasian in Lai Siangtho sunga,Moses, Joshuah leh David te mah bangin gam le nam itna lungsim hong guatciatta peuh hen.


url: =Global Buanli Family: Tulaai Leitung Thuthang Tuamtuam Updates May 7, 2014\nTulaai Leitung Thuthang Tuamtuam Updates May 7, 2014\n· USA gam aom Zomi kheempeuh in ZIUSA makaihna tawh kumnih ah khatvei ta akibawl Zomi Khawmpi ongtungding July4-6 sung Tulsa khuapi,OK ah nasiatak in kibawlding ci in makaaiten taangkokhia uhhi. Akuamapeuh paiziahziah ding hihang. Na mangngilh lohding khat mun dangpan zin akihel naailo mi 3,000 bang hikhin a zintawh 5,000 phahamtang ding ahihman ei aneu pawl in imanloh nading in Puanpaak silh hamtang ni ei.\n· Shan gam Chaidong khuapi sung a om SSA/RCSS thautawi te zumpi sung thupia khollo pi in Kawlgaalkaap mi 20 ding in thautawi bangtawh May 7, 2014 ni in buluh uhhi. Hih Shan te leh Kawlgaalkaap te kilemna thukhaam sung ah Hihbang zum khat le khat akihawhding ciang thu kizasak masading cih ahihman Kawlgam thukhun palsat uhhi. Hihthu hang kikap kik theiding ci in Shan makaai ten-gen uhhi.\n· KIA gaalkaap te in May 3 ni a kawlgam kumpi naseem 2 amat te uh May 6 nitaak nai 6 ma in akhahkik kei uhleh, Gaalkaap tha zang in KIA te zialding ci in Kawlgam saklam Gaalkaap mangpi pan in thupia hi. KIA ten kamatna ahaang uh ongsittel phot nung in tuakhit ciang mawhna aomkei leh ongkhah mah nung cin May 7, 2014 ni in laaitawh thukik uh ci hi. Nasia luading himai\n· Zomi ten Kawlgam Census result ingak lahlah mahmah kawmkaal ah Kachin gam leh Rakhaing gamsung buaina hang in mun pawlkhat te ah kizo naailo ahihman in May khasung peuhmah in zawhding ci in Kawlgam Misim pawl in May 7, 2014 ni taangkokhia uhhi. Zogam bel buaina omkilkel lo ahihman lungkim huai mahmah khat suak hi.\n· Nigeria gam ah April 14 ni a Boko Haram migilo te mat sangnaupang numeino 200 vaalte ahonkhia zo a om leh $300,000 letsong piading in ci in May 7, 2014 ni in taangkokhia uhhi.UK ten bel gaalkaap pawlkhat puakding in kithawi ta uhhi.\n· Asia gam vengteng in tuipi gamgi tawh kisai abuaipih mahmahna ahi South China Sea tung ah May 7, 2014 ni in Philippine China mi ngabeng 11 man uha, China kumpi lamten Tembaw tawh adelh uhleh Vietnam te tembaw tawh kitaih leuleu in mi tampitak liam uhhi. Ko a cihna muntek uhah kituak uh hi a thaubel ging nai samlo hi.


url: =ZAM Thupuak :: 28 Apr 19 (UN thukikhel te zaksakna) :: ZOMI DAILY\nposted on 27 April 2019 at 11:33 am Lomkholna: Malaysia, News, Refugee, ZAM, Zomi\nCHIN STATE PAN HONG PAI GALTAI TE TUNGAH UNHCR THU KIKHELNA TAWH KISAI IN ZAKSAKNA Chin State khanglam buaina te hangin kawlgam ah ciah kik dingin lungmuanna omnai lo hi cih muh khait na tawh kizui in UNHCR in Chin State pan hong tai khia galtai te kepbit lai dingin kikhen tat hi. Hih kikhelna ah hoihtak leh manlang takin sep theih na dingin minkhumna (Register) leh gambelmi in ciapteh theih na ding sep zia bawl zia te ka puahphat laitak uh ahih lam zong kong thei sak nuam uh hi. Hih puahphatna te ih bawlna hang in Chin State pan hong pai galtaite thu tawh kisai (RSD interview) te hong zekai tuam ding hi. Hih vai tawh kisai in thuthak a om sim in zong kong zasak den ding uh hi.\nGambel mi in a kiciamteh sa leh gambel mi in ciamteh ding a ngak lai te khempeuh pen amau hong pai khiatna gam koi pan hiam cih tawh ki-en loin amau ih hih na tawh ki-en pha in a kingaihsut phat laitak ahihi. Hih vai tawh kisai in thu kikhelna leh thu thak a om bangbang UNHCR pan in hong zasak den ding hi ung.\nGambel mi a ciamtehna a ngah sa leh ciaptehna ngah dingin a ngak lai khempeuh te nunglamin ih zat ahi sep leh bawl ding gelna (policy) leh mimal in teel theihna te ngaihsun kik nawnloin 01 August 2018 pan 14 March 2019 sungin teelna a neite khempeuh a card uh ahih kei leh alaidal uh ki renewal sak ding hi.\nKhen khatna : 01 August 2018 pan 14 March 2019 sung mimal in etphatna a kibawlna ah kihel kha loin UNHCR pan in card renewal dingin appointment a kipia te khempeuh pen Malaysia UNHCR te ih paizia tawh kizui in hong ki renewal sakkik ding hi.\nKhen nihna : 01 August 2018 pan 14 March 2019 sungin mimal in etphatna sungah kihel in 31 December 2019 dong card tawi suak ding a teel te (Option 1 a teelte) Malaysia UNHCR te ih paizia tawh kizui in card kipia kik ding hi.\nKhen thumna : 01 August 2018 pan 14 March 2019 sung mimal etphatna sungah kihel in laidal a kipia te (Option 2 a teelte) khempeuh zong Malaysia UNHCR te ih paizia tawh kizui in card kipia kik ding hi.\nHih a tung a khen 3 sung ah kihel te pen na card ahih kei leh na laidal a sihma (Expire Date) in UNHCR pan in hong kisam kik ding hi. UNHCR pan in sapna appoinment omlo pi in zum ah nong pai loh na ding uh zong hong thei sak ung.\nPhone number na khek or na laih zenzen leh a nuai a bangin sms kikhak in ki update thei ding hi.\nUNHCR zum ah phone No. puak dan ding Phone No. (alui) Space 791-09C++++Space 791-001+++ Space Phone No. (Athak) hih teng khen in Phone No. 011 17225 222 ah sms khak ding.\nNa khak khit ciangin ni 7 sungin hong zasak kik ding uh hi. Hih phone pen message a lut bek kingah ding a, phone sapna in kingah lo ding hi. Appoinment a nei te kikhelna a om leh UNHCR pan in phone ahih kei leh message tawh hong zasak ding uhhi.\nUNHCR AH MEETING KINEI\nTuithang khuami Ngaihte beh Pa En Khan Mang leh Nu Thang Ngaih Dim te tapa Pa Lian Deih Tang in a nasepna mun pan in accident na hang tawh hong nusia hi. ZSM hong lut kha lo ahih hangin zum vai teng ZAM pan a kivan a, innkuanpih te lunggulhna om bangin aluanghawm Kawlgam ah 24 April 2019 ni-in kipuak hi. Sanggampa Lian Deih Tang hong nusiatna hang in adah akap khempeuh Topa Khasiangtho in alamdangin hehnepna hong piaksak tahen. ZAM/ZSM pan in zong dahpihna ih pulak khia hi.\nUNHCR ZUM AH VAI KIDAWP THEIH NI TE\nHealth Unit (Damlo te tawh kisai)\nMonday, Tuesday leh Thursday nite ah zingsang 9:00AM pan 11:00AM kikal sungteng in UNHCR zum ah pai in huh kigen thei hi.\nLivelihoods Unite (Nasep vai, sum leh pai cihte)\nWednesday leh Friday ni te ah zingsang 10:00AM pan sun 2:00PM sung in huh kingen thei hi.\nEducation Unit (Sangvai tawh kisai)\nMonday, Wednesday leh Friday nite ah zingsang 10:00 AM pan Sun 12:00PM sungin kipai thei ding hi.\nZampi Khuami New Laibung SDA pawl pi ah Pasian nasem Sia Khual Sian Thang in Zomite a it a veina tawh kizui in Malaysia ah tawmvei hong zin sung in ZAM ah hong hawhin Isaiah 41:10, 13 bulphuh in Pasian kammal tawh thapiakna leh thungetsakna hong nei ahih manin kilungdam mahmah hi. Topa’n siapa nuntakna hong zang sem sem tahen.\n1. Cing Nem Kim (Ngalbual) Kajang zato ah\n2. Niang Lian Lun (Anlangh) Selayang zato ah\n3. Cing Zam Huai (Singgial) Klang zato ah\n1. Kap Hau Tuang (Vaivet) Puncak Alam thong ah kiveh thei\n2. Cinte (Vaivet) Puncak Alam thong ah kiveh thei\n3. Pau Peek (Vaivet) Puncak Alam thong ah kiveh thei\n4. Thang En Pau (Kuanglian) Jinjang Lockup ah kibuaipih laitak\nLUNGDAM KOHNA 1. Nang Suan Khai RM50 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Banghang in lai simhuai hiam? ~ NK Khanno\nNext: USA, Michigan pan Pa Tual Lam Kap (Buansing, Zozang, kum 42) in hongnusia\nKammal kilawm pawlkhat (azom 10 July)


url: =JULY 22 Kumpi pa hangin thupha ngah ~ MUC\nJULY 22 Kumpi pa hangin thupha ngah\nAdmin 10:08:00 PM Articles, MISSION NEWS\nIndia nitumna lamah SDA sang kipatkhiatna en lehang Pasian nasem mi masaten geelna om khin ahih banah kumpi khat ii hoihna hangin hong kipan khia thei hi. Alate sanginn\nah kah sangnaupangte in leitung SDA thu-um mite aa dingin thungen uh hi. Hih sang ah siapi in Manonar Karnad hi. Hih sanginn in 1960 kum lai bangin om lai a puahphat huai mahmah hi. 1960 kumin kum nih sung kikhak hi. Sanginn om kei leh sangnaupang om lo ding hi. Sangnaupang om kei leh sanginn zong om lo ding hi. Hih pen a khawl kul hi.\nSanghuang in acres 17 bang gol hi. Hih huang sungah bang mah piang lo hi. A gal khat ah mi haute naupangte kahna sang hoih mahmah khat om hi. A gal a sang acres 150 bang gol hi. Singkung tamin nopci mahmah hi. Siapi pa Karnad in mihaute sang gei- ah pawlpi sang om ahih manin amau tawh kibangin sang minthan nading hamsa hi, ci-in pulaak hi. Ahi zongin mihaute sang in a neih loh pawl sang in nei hi. Pawl sang in hih leitungah nuntak khuasak zia ding bek hilh hi lo-in a tawntung kimang ding thute zong hilh hi. Hih pawl sang ah sangnaupang 260 bang om hi. A tamzaw in sangsap pia zo lo uh hi.\nAdventist pawlpi in 1920 kumin mun nei khin hi. Tua hunin kumpi Khahu in gam uk khat hi-in America pan mis-sionary S.O. Martin tawh kilawmta uh hi. Ni khat kumpi pa\nin missionary pa kiangah “ bang deih na hiam? ci-in dong hi. Tua bangin a kidotteh Martin in inn mun khat deih mah ing, ci-in dawngkik hi. Kumpi pan zong na deihna mun nang kong pia hi, ci-in gen hi. Tua innmun ah zato ahih kei leh cinat etna clinic khat lam dingin ngaihsun hi. Tua bang mahin 1981 kumin cina bawlna innpi kilam hi. Sanginn khat zong\n19 43 kumteh khat kilam a, 1960 kumteh tua sang kikhakcip hi. Ahi zongin 1981 kumin kihong kik hi. Tu-in sanginn nga kinei hi. Siapi pa Karnak le a zin in missionary Martin omna inn ah om uh hi. Inn awng khat pen numei boarder dingin zang uh hi.\nHih sang ah ni khatin nai 2 peuh mah nasep loh phamawh hi. Sangnaupang pawl khat in anteh ciinna ah nasem uh a, pawl khat in anhuan, pawl khat in anhuan buk hahsiang cih bangin nasem uh hi. Tua danin nasepna tungtawnin sangsap ding ngah uh a, nasepzia zong tampi theituam uh hi. Hih sangin laisinna inndei 14 bang kisam hi. Sangnaupang 30% in SDA hi-in a dang 30% pen SDA hi lo pawldang pan hi-in 40% pen Christian hi lo hi.\nTu quarter Sabbath School 13 sumpi in Alate SDA sanginn puahphat nadingin kipuak ding hi.\nMUC in Qr 2 na sunga te Valpavungh biakinn aa dingin kipuak a, tu quarter aa pen Saihkhen biakinn puah nadingin kipuak ding hi.


url: =Tulai leitung gal thuthang te ~ Tedim Post :: ZOMI DAILY\nposted on 14 April 2017 at 8:35 am Lomkholna: News, TedimPost, World\n1. Bomb tang lianpen Afghanistan gamah kikhia:\nMOAB Kici Nuclear Kihel Lo Bomb Khempeuh lakah a lian pen Afghanistan ISIS te omna munah April 13, 2017 ni (Nitak lam 7:32) hunin USA galkapte in khiat suk uh hi. Hih MOAB pen aminno Mother of All Bombs (MOAB) kici a, amin taktak pen Massive Ordnance Air Blast (MOAB) kici hi. GPS tawh kithuah bomb tangpi ci uh hi.\nPound 21600 gik a, gal kidona ah leitung pian zawh akizat akhat veina ci hi. US kumpi in Iraq galsim madeuh ni 7 lai-in sinna nei khin uh hi. Hih tawh kisai-in Syria bomb khiat khit ciangin “Lawhcin mahmahna dang khat hi ei. US Galkapte hangin angtang mahmah ing…” ci-in President Trump in gen hi.\nBomb kikhiatna mun pen Afghanistan nisuahna lam mun khat ISIS te in leinuai kuahawm tampi zangin gamtangin na asepna mun uh hi, ci hi.\n2. North Korea gal naih mahmah:\nSyria gamah April 8 ni-in missile tangpi 59 leh Afghanistan bomb khempeuh lak a alian pen tangpi khat akhiat khit ciangin tu-in North Korea lam mitsuan leuleu ahi hi.\nUSS Carl Vinson kici galvanleng 60 val apua zo, ton 97,000 a gik tui galkap tembawpite in North Korea lam manawh hiamhiam khin uh a, North Korea in zong abaihsa in ka om uh hi, ci uh hi. China zong North Korea gum nawn loin gamgi ah galkap puak behbeh a 175000 kigingsa in omsak uh hi.\nJapan tui galkapte zong North Korea gal dal dingin abaihsa in om uh ahi hi. A zenzenin North Korea in nuclear thautang lauhuaipipite zang leh kap khiat theih nading hatna nei, cih kigen pen muang ngam taktak loin patau veve uh ahi hi.\nNuclear galpi apian khak ding kipatau ciat a, leitung in ahih leh North Korea galkap mang Kim Jong-un pen naupang bangin Nuclear tawh kimawl… ci-in mawhsak ciat uh hi.\nApril 15, 2017 ni ciangin North Korea gam phut khia tulaitak a galkap mang Kim Jong-un pu, Kim Il Sung suah kum 105 cinna lawm ding uh a, tua ni ciangin UN in a kham den nuclear test dingin kisakhol uh ahi hi.\n3. Syria gal khit leitung kumpi liante dinmun:\nUSA in Syria ah missile tangpi 79 akhiat khit ciangin Russia, China leh Iran in USA mawhsak a, UK, NATO, Japan, Australia, Saudi Arabia, Turkey leh Israel in diksa uh hi.\nNorth Korea vai leuleu ah China in gum het lo a, US khoh bawl kawmkawmin akul bangin North Korea tawh kivik dingin abaihsa in om ta leuleu hi.\nAlso read: Malaysia College sangnaupang numeikhat ata that ahih main thu kibawl ~ ZD\nPresident Trump in bel ‘China in hong huh leh hoih ding hi. Hong huh kei leh zong amau kihel loin North Korea buaina kivengsak lel ding hi…’ ci hi.\nAkaikhawm: Tedim Post Tanute.\nSrc: CNN, The Independent< CBC News, BBC\nPrevious: Christian Hymn te’ tangthu: Vanglian Kumpipa’ Hong Sihna\nNext: Singlamteh a na lamdang (miracle) piangte ~ Pa LP Tuang\nRev. Gin Sian Thang (kum 62) in Insein Zatopi pan vangam hong zuatsanta


url: =Tunnu’ itna ~ Tdkhen :: ZOMI DAILY\nposted on 13 May 2018 at 6:49 pm Lomkholna: News, Tdkhen, Zomi\nWales gam-a meingong nu khat, zankhat a tapano a cina in gim mahmah hi. Zankim laitak-a siavuanpa vaphot ding pen maingap het lo hi. Ahizongin a tano lah mu thei nawn hetlo zel ahihman kithawi-in khuamialpi sungah siavuanpa a va zuan ta hi.\nSiavuanpa in zong, “Zankimpi-a pai dinga, meingongnu inlah sum neilo dinga, naupang lah hong damin lianto mahleh sawtpi hong hidinga, ka pai zongin kei’ aadingin meetna om hetlo ding ahi ve maw” ci-in a tavuan/duty ahihna hang’ bek tawh mit nuai nainai in nupi-nu va zui a, tua naupang a va dam sak ta hi.\nHun hong pai toto in tua naupang pen, Loyd George hi a, England kumpi(Prime Minister) hong hita hi. A dam sak siavuanpa nungta lai ahihmanin, “Hibang ciang hong tung dingin um thei vet keng; Wales gam-a mithupi pen pa a honkhia ka hive maw” a ci hi.\nMeingong khat in zankimpi in siavuante khat zanphot ding cih bel baih kei mawk mahin ciai maw! Nute’ itna thuk luamai ei!\n“Meingong tagah” ci-a guallelh maizumna, sinkham lungkhamna, maisit maidonnate na tuah laitak mahin, na tate na mitkha ah luai sak den in! Na guallelhna gam sungah na tate in gualzawhna laan hong khai nading uh hi.\n* Na hehleh na heh sung pen na kihai’bawl laitak ahi hi. Banghanghiam cihleh hehna pen haina kilatna-in a kiciamteh ahi hi.\n* Na kihihsakleh na kihihsak sung pen na ki naupangbawl’ laitak ahi hi. Banghanghiam cihleh naupangte pen a hinailo hi a, a kihisak nuam uh ahi hi.\n* Na kiniamkhiatleh na kiniamkhiat sung pen na san laitak ahi hi. Banghanghiam cihleh a sangte a kiniamsak thei hibek a, a niamsa pen kiniamkhiat thei nawn lo hi.\n*Na kilungdam sakleh na lungdam sung pen Pasian na sut laitak ahi hi. Banghanghiam cihleh lungdam laitak pen i hoih pen laitak hi a, Pasian in a hoih thei pen dinga hong bawl’te i hi hi. Lungdam laitak pen Pasian tawh kisut laitak zong ahi hi. Na Pasian’ meel na kilat sak nopleh lungdam tawntung in!\nPOLICE THUMAN GEN\n1904 kum-a Wales gam-a Khanlawhna lianpi en dingin mundang panin mite kipai ziahziah hi. Khua sung duty Palik(police)te in, “Khanlawhna munuam-a hong pai na hih uhleh, biakinn ah hilo-in, thonginn ah pai zaw un” a ci, kici hi. Tdkhen\nPrevious: A ki leh ngat Jonah Kamsan na (The Jonah paradox)\nNext: Najib innmai ah Police pawlkhat in a encikding in ngakcipta


url: =Khangno le Kimawlna ~ Do Khan Khup :: ZOMI DAILY\nposted on 11 August 2016 at 10:13 am UTC+9:30 Lomkholna: Article, Sport\nSport ministry tawh Pasian ading a hithei zah a, na a sem Pa Do Khan Khup ka hi hi. Kimawlna tawh Pasian nasepna ah ma ka pan kawmin Pasian thu le leitung thu ah na lamdang tampi ka mukhia hi. Ka zi CingCing tawh a ithuai mahmah tapa nih le tanu khat ka nei uh a, Jephthah Kap Sian Muang, Jennifer Ciin Sian San, Jabez Dal Khan Zam ahi uh hi. A Mang min teng uh Jesu ka deihna-in J vive ka zon ahi hi. O.M ministry ahi Operation Mobilization ah 1997 kum pan kipanin Pasian’ lenggah huang sungah ma ka pang a, 2003 kum October kha a kipan O.M Sport Link Director ka sem hi.\nPasian na ka sepkawmin Club khat ka kipan a, Taung Za Latt F.C. ci-in a min ka vawh hi. A kimawl dingin Zomi vive Player ka zang hi. Kimawlna pen thupi ka sak deuhna nam thum hong gen nuam ing.\n1) Meltheih kilawmtat nadingin hoih mahmah hi.\n2) Cidam nadingin a hoih mahmah zatui khat hi.\n3) Nuntakna ah kivaak kitah nadingin a hoih mahmah nasep lian mahmah khat ahi hi.\n1. Meltheih Kilawmtat Nadingin Hoih Mahmah\nKeima nuntakna tawh kong kigenteh ding hi. 1993 kumin Yangon No. 2 S.H.S High School ah Sang ka kah a, Kawlpau cilzat ka hih manin lawm le gual ka hau het kei hi. Ka sangkah zawh kha 5 bang hong hi ta a, ka tutpih pa longal maingap mel ka nei kei hi. A group-in Bawlung kidemna hong om a, mi kingah zo lo ahih manin ka tutpih pa in ka min na guansak hi. B – khan ka hih hangin Team C – khana bawlung siam Khin Maung Tun ( Yadanabon )te i a upa uh Kyaw Zi Lat tawh ka pawl uh kibangin amah zong siam mahmah a, a khatna hong ngahpih hiau hi. Final ah ( ) team-te tawh ka kisuih uh a, sangbuppi in hong enphial hi. Ka khanpihte le ka Siamah nu bang in ka min hong thei pan phialmawk uh hi.\nLine-up ah ka suikha a, khan dang team-te’n number 8 hong ci-in tha hong pia a, ka khanpihte’n hi lo hi…. (Doee Khant Kuat) in awng ziahziah uh hi. Tua zawh sang khak dong ka khanpihte bek hi lo team-te ahi tan 5 pan 10 dongin hong maingap uh a, sangkah nuam ka sa mahmah hi. Tom gen leng, 2003 kumin pawlpi tuamtuam, Zomi, Falam, Hakha ci-in a pawl, a pawlin bawlung kidemna Diakonia Cup ah Dr. Go Van Mung, Dr. Pau Khan Kam, Dr. Dim San Nuam le Siamah Dim Cing-te’ makai uh a, ke’n Organizer ka sem hi. Tua a kisuite lak pan a siampen mi 20 teelin Chin State tangmi dingin Mon Yore ah Phyne Akaa thukimpihna tawh ka paipih a, a bei teng ka sik hi. 2005 kumin Pa-Thein ah Phyne tang mahin ka paipihkik hi.\nGualzawhna om liang nai lo hi. 2007 kumin South Africa ah International Sport Leadership School ah O.M Sport Link-te sawlna tawh kha 3 sung ka kah a, Chin State ah Hakha, Falam, Matu..etc prayer lawm le gual, Phyne Akaa MFF le International dongin lawm tampi ka nei to hi. 2008 kumin Khristian Brazil team World Cup sui ngei mi thum na-ngawn tawh ka kilawmta a, Kawlgam ah ka sam hi. Gambup Akaa Uliante MFF Uliante le Nargis hun lai-a, a thunei pen Bo Chuk pawlkhat bang tawh zong ka kitheihlawh hi. Kimawlna (sport) hangin hi bang lawm le gual tampi a neihlawh ka hi hi. Tun ahihleh tua lai sangin zong mi tam tawh ka kithei to lai hi. Tua ahih manin hih sport tawh nasepna pen thupi mahmah hi.\n2. Cidam Nadingin A Hoih Mahmah Zatui\nEi khamtung ah zunkhum, sikhum, sikhang natna a nei mi tawmzaw thampek a, Kawlpi nuai siah ah tam ka sa zaw hi. Zato lam siavuan (Doctor ) te’n hih natna nei-te damsiang thei lo ahih manin kidal nading bek zatui pia a, excisise na hih un; nikhat tai 3 ta lamsiau ding cih vive ngen uh hi. Lokuan, singpuak, lamsuk lamto paina i khamtung nuntakna pen excisise hoih mahmah khat hi a, zatui limci mahmah na hi mawk hi. Tua mah bangin kimawlna pen thaguite’n nasem den ahih manin cidamna tawh kituak mahmah hi. Kimawl siam mahmah khat, ihmu-mu sa le thadah kawm sa-in gualzawhna ngah cih om lo hi.\nA tawmpen stamina (thuakzawhhatna) kisam hi. Tua ahih manin nisima kimawlte thuakzawhhatna nei-in siamna khang semsem a, gualzo cidam hi. Guihtheih khamtheihte zang ngam lo uh hi. A performance khialh ding ut lo uh hi. Tua ahih manin kimawl dena nuntakpih nasepin a neite’n cinat ding a hun uh pammaih sa uh hi. Kimawlna pen a ankuang uh ahih manin a pumpi uh dawm mahmah uh a, zong cidamzaw tham hi.\n3. Kivaak Nading A Hoih Mahmah Nasep Khat\nA tampi zong gengen nawn kei ni. A tunga thulu tegel ngaihsun bek leng zong lawm le gual hau mahmah in, cidam mahmah kawmin i uk mahmah kimawlna tuamtuam ahi gtn: Tukpeng, Thallot, Tenis, Boxing,…..etc tuate tawh kivaak ding kana a nuam om lo ding hi ka ci nuam a, a kimawlmawlden mi pa pen cidam ngiat ka cihnopna zong ahi hi. Nuntak kivak nading nasepna ah damlo pipi-in innkuan lunghimawhna tawh zi le ta khual a, nasep kenkan sangin cidam sitset a, i ut mahmah hih kimawl nasepna tawh sum le pai zong leng nuam mahmah zaw ding hi.\nMusic uk mahmah a, a siam mahmah pa’ kivaakna zong tua mah hi pah hi. Tuhun teh sport hangin mite hau mahmah ta uh hi. England khawng ah Tukpeng siam minthangte kal khatin a khasum ei kawlngam sumin Tein 2000 bang hizen hi. A tawpna ah ka gennop thu in hih sport ministry ka sep kum 11 sungah:\n1. Ka cina-in zato ka tunlam ka thei ngei kei hi.\n2. Kawlgammi le Mangmi tampitak lawm le gual hong guan ahih manin Gamsung Gampua ah ka zin kawikawi hi.\n3. Citak taka a sem ka hih manin Pasian in thupha hong pia a, ka innkuanun mite etteh ding dongin hong sik hong vak hi.\nHih nasepna pen ka kivaaknapi, naseppi khat hong suak hi. Tua ahih manin hih kimawlna pen mikim ading a kisam a thupi mahmah ahihna thu kong gennopna a bulpi ahi hi. Sia Do Khan Khup (Director, OM Sports Link)\nPrevious: Wikileaks in DNC Staff kithahna Information pia theite tungah $20,000 piakding ciam\nNext: Olympics pawibawlna Brazil ah Security ki hanciam mahmah\nKawlte’ Makaih kipawlnate’ kikhen nate pan Zomite pilna ding\nMalaysia, Klang ah sangnaupang numei khat sanginndawl 3 na panin kiasuk\nCol. Khen Za Moong leh Ih Zomi mipil, misiam, milian luite pahtawina ih pia uh hi


url: =Gualzawhna thupha le a lungkia baihte om khawmthei lo :: ZOMI DAILY\nposted on 19 November 2017 at 2:52 pm Lomkholna: JobCinpi, News\nNidang lai-in va-ak khat in a dawn ding tui zongin a zon kawikawi hangin tui a kici a mu zo kei hi. Khua-khal hun ahi manin luituite kangkhinta a tuiluang om nawn loin lei keulua-in khangtham mangta ahi manin, a dawnding tui a mu zo kei hi. Tua banga a len kawm-in a nuai lam a et suk leh beltung khat a om a mu hi. Ama ngaihsutna ah tua bel sungah tui om kha ding hi cih ngaihsun ahi manin beltung omna zuanpah ving veng hi.\nBeltung kiang a tun tak ciangin bel sung a et leh a upmawh bang lian mahin beltung sungah tui na om takpi mawk hi. Va-ak zong lungdam lua mahmah ahi manin tua belngong tungah lengto pah a, tuidawn dingin bel sungah a muk a phutsuk leh bel sungah tui dim lo ahi manin tui a duh mahmah hangin a muk in tui a bansuk zo kei hi.\nBeltung sungah tui om ahi lam thei ahi manin ngaihsut khat hong nei a, beltung sawntuk zo leng a sunga tuite ka dawn thei ding hi, ci-in ngaihsun hi. Beltung sawntuk ding a hanciam hangin beltung a sawntuk zawh nading vaak in tha a nei kei hi. Tua manin ngaihsut khat hong nei leuleu a , a kianga om suangtang note a muk tawh tangkhatta-in tuah a, beltung sungah khia suk hi.\nBeltung sungah suangtangno a tamna tawh kizui-in bel sunga tui zong hong khangtoto ahi manin a tawpna ah tui-in belngong ciang hong banto ahi manin yua vaak in tui a khamtak-in dawn a, ” A tungin tui ka bat loh lai-in lunhkia-in ka lenmang pah loh lungdam sam ing ei, ci-in tui a dawn kawmin gen hi. (Aeosop’s tangthu)\nHih pen tangthu ahi hangin Aeosop tangthu i cih pen i theihsa mah bangin a mintang mahmah hi a, gam uk kumpite na leng in zong thu gentehna in a zang uh ahi hi.\nA nungta Pasian a bia zomite in Pasian muang mahmah napi hanga, a bawlsa ngaihsutna khuakte in na a sem thei ding a ngaihsun lo pawlkhat om uh hi. (Ngaihsutna bek zang ding cihna hi lo hi.) Pasian pen a thumaan Pasian hi a, deidan a nei lo Pasian ahi manin, sep le bawlna khatpeuh ah a mah a umte le a um lo mite deidan-in kilamdangsak lo hi.\nPasian ka um hi ci napin ba g mah sem loin bang mah tha a san nop kei a leh Pasian in thupha pia thei lo hi. A hanciam khempeuh tungah hanciamna tha man a koihsak Pasian hi a, Pasian simmawh loin a hanviamte tungah gualzawhna le matutna a pia Pasian ahi hi.\nA gualzo lo dingte in lungkiatna bekbek mu uh a, a gualzosate in tua lungkiatnate bangci kikantan a, bangci kinawk hiam , cihte thupisak-in gen uh hi. ( A gualzo le a gualzo lote a kitheihna tua ahi hi. Haksatna le lungkiatna thu a gengente a guallel te hi pah uh a, tua haksatna te bangci nawk ding cih a theite a gualzo ahi uh hi.\nPrevious: Kum zalom 21 mite khuasakzia ding (Being human in the 21st century)\nNext: A ettehhuai Sangsia khatin acimawh sangnaupang te huhnading bunghawm kaikhawm


url: =LESSON 8 | FEB. 14 – 20 PIL KAMPAUTE ~ MUC\nLESSON 8 | FEB. 14 – 20 PIL KAMPAUTE\nAdmin 9:37:00 AM Articles, Sabbath School Lesson\nMai Kaal Sabbath Lesson Sabbath School Lesson 8 Sabbath School Lesson 9 Sabbath School Lesson 10 Sabbath School Lesson 11 Sabbath School Lesson 12 Sabbath School Lesson 13\nLESSON 8 | FEB. 14 – 20\nTU KAALSUNG SIM DING: Pau. 20, 21, 22; 1Kor. 12: 14 – 26; Jer. 9: 23, 24; Matt. 25: 35 – 40.\nKAMNGAH: Mi khempeuh pen mi citakin kigen kim uh hi; ahi zongin a citak takpi ding mi kimuzo ding ahi hiam? Pau. 20: 6.\nKiim le paam in hong huzaap hi. Mihing in pianpih lungsimpuak khat kinei ciat hi. Ahi zongin innkuan sung kimakaihzia, theihna, muhna le sinnate tungtawnin hi taleh, pupa’ ngeina tuamtuamte tungtawnin gamtat luheek, zia le tong a\nzuun toto ihi hi. Zakna le muhna in hong huzaap mahmah hi. Ahi zongin i muh, i zak theih khempeuh a hoih pen hi lo hi. Bang hang hiam cih leh i tenna leitung in siatna tawh kidim hi. Bang bang hi ta leh, eite a hong huh dingin Kha Siangtho hong kipia ding kamciam om khin banah, Topa’ kammal Lai Siangtho in hih leitung nate khempeuh sangin a hoih zaw, a manpha zaw thute hong hilh hi.\nTua thute ngaihsunin nuntakpih lehang, kim le paam hong huzaap siatnate kizozo thei hi.\nEITE KHEMPEUH IN MIHING HIHNA KIBANG\nPau. 20: 12 sim in. Mihing’ manphatna tawh kisai bang hong hilh hiam?\nPiansak a um lo mite in, nate amau thuthu-in piang hi, a cih uh hangin, Lai Sianghtho in tua bangin hong hilh lo a, nate Pasian’ hong bawl hi, ci-in hong hilh hi (Sawl. 17: 26).\nPasian’ bawl mihing ihih manin Ama mai-ah mihing khempeuh i kibang khin hi. I piankhiatna mah taleh, mi khat le khat kibatlohna, kilamdanna khat ciat i nei hi. A peng mite zong kibang khin lo hi. Paul in Corinthian khua mite kiangah a gen thu in, khat le khat i kibat lohnate hangin kikhenna, kilangneihna cihte nei lo-in, mihing in mihing khat mah a kitangsapzia pulaak hi. Mit in khut kiangah, nang kisam kei teh, ci lo hi. Tua bang mahin lu in zong khe kiangah kisam kei teh ci lo hi (1Kor. 12:21).\nPau. 20: 9 sim in. Bang in mihing khempeuh hong kikimsak hiam?\nSiatna in mi khempeuh hong kikimsak hi. Mi khempeuh mawh hi. Si thei hi. Leitung hauhna, liat in, siatna le sihna panin hong suakta sak thei lo hi. Hih thu hangin lamet bei i hi kei hi; lungkiat ding hi lo hi. Bang hang hiam cih leh Khrh in singlamteh tungah mi khempeuh a’dingin hong si-in, sihna pan thokik hi. Bang bangin siatna tawh kidim mi hi kha mah taleng, nuntak tawntungna lampi hong kibawlsak khin hi. Pasian upna tungtawnin tua nunna i ngah hi. Mihing’ hoihna zia le tong in Pasian mai-ah midik hihna hong pia thei lo ahih leh, Pasian’ mai-ah midik ihih theihna in phiakkhong hehpihna taktak hi. Upna tawh diktanna kingah cih thu eite letkip thuman ahi hi. Thukhen hun ciangin mihing’ hoihna in nuntak tawntungna hong ngahsak thei lo ding hi. Ellen G. White, Faith and Works, 20.\nMidangte sangin mawh lo zaw na kisa hiam? Ahih kei leh, a sia na hiam? Mi tawh kitehkak ding hi peuh mah lo hi. Singlamteh tawh kiteh dingte ihi hi. Tua in mi khempeuh i kibatna ahi hi.\nMidikte tawh kisai-in “Amaute sepna thaman in amaute zui ding hi” (Mang. 14: 13). Tua hun ciangin mimal khat ciat ii manneihzia hong kilang ding hi. Tu-in hauhna kiphatsakpih, pilna theihna kisaktheihpih, thahatna kisaktheih om kha ding hi. Ahi zongin Pasian’ mai-ah tua bangte bang hi hiam? Mihing’ gualzawhna, sepna khempeuh, Pasian’ mai-ah mannei het lo hi. Mi minthang, vang nei mahmah mi pawl khat, mite in bia uh hi. Mimawh ihihzia hihte pawl in hong lak hi.\nPau. 20:6; Jer. 9: 23, 24; Mark 9: 35 sim in. Pasian in bangte manphasa hiam?\nTawmvei sung khat le khat ki-itna cihte hi lo-in, nisimin a kip, a kho itna nei-in, na neuno khat tung nangawnah lungduai, citakna cihte manpha hi. Innkuanpihte a ding anhuai nasepna, cina luna khat khoi-in kem, nasepna khat peuhah citak kukkal cihte in upna maan kilangsak hi. Citak it na in tua bang gamtatnate ahi hi.\nTua bangmahin Pasian tawh kizopna ah zong citak itna kip kisam hi. Pasian a dingin ka nuntakna ka pia ngam hi; ka si ngam hi, cih sangin, Pasian a ding ka nungta ngam hi, cih theih ding thupi zaw hi. Pasian a dingin sihna a thuak mi khat sangin Pasian a’dingin a nungta mi siangtho khat in na hoih tampi sep ding hun zaw hi. “ A bei dongin a thuakzote in hotkhiatna ngah ding uh hi” (Matt. 24: 13).\nKoi bangin lungduaina, hehpihna, mite huhnopna lungsim in Khrih’ zia le tong kilangsak hiam? Na’ supna ding hi kha phial mah taleh, Khrih’ zia le tong kilangsak ding, na lung tung zo taktak mah hiam?\nTOPA’ HUH DING NGAK\nPau. 20: 17; 21: 5 sim in. Nuntakpih ding bang thumanpha na mu hiam?\nGuta mi in nasemte sangin a deih ngah zaw thei mah hi. Vanzuak mi pawl khat, a thuman mite sangin, thzuauphuahna tawh sum tampi ngah thei mah hi. Ahi zongin Lai Siangtho in tua bangin a gamta mite in gimthuak ding uh hi, ci hi (Pau. 20:21). A hun lopi-in nu le pa’ gamh deihna, nu le pa a samsia mite (Pau. 20:20) gamh ngah nadingin a nu le pa sih baih theih theih nading nasem cihte in gimthuak pelmawh ding hi. Khuavak kisukmitsak tawh kibang ding hi. Mi tung a samsiatna khempeuh ama tungah tung kik ding hi (Pau. 20:21).\nThukkikna tawh kisai-in mi dangte tung a thukkikte in siatna thuak ding uh hi (Pau. 20:22). Tua bangin thukkikna sangin Topa’ thukhenna ngak ding hong hilh hi. Tua in siatna a pelh hi pah hi. I tung hong kibawl siatnate thuk lo-in, Topa’ thukhen i ngak leh, amau tungah mei-am a koih tawh kibang hi, ci-in gentehna tawh hong hilh hi. Tua in ei hong bawlsiate nangawn zawhzawhna hi-in, siatna pen thuhoih tawh zawhna ahi hi (Rom. 12:21).\nBangci bangin Khris’ zia le tong kilangsak ding na hiam? Koi bangin siatna pen thuhoih tawh na zo hiam? Hih thu in i mihing’ pianzia tawh kilehbulh hiam? Bang hangin ‘kei’ cih lungsim sihsakna in Khris’ nunzia kilangsak hiam?\nA CIMAWH MITE HEHPIH ITNA\nMi khat ii gamtat zia le tong hoih i theihna bulpi pen in ama pilna le a upna thute tung pan hi masa lo zaw-in, mizawng, cimawh mite a huhna tungtawnin kilang zaw hi. Gamtat hoih i cih in, i neih nate sangin i piakkhiatna siksan hi. Na kiim le paam mite tungah na nunzia in na gamtatna a kilangsak suak hi. A cimawh mipa a huh Samaritan mipa in siampite sangin Pasian’ gam tawh kinai zaw hi (Luke 10: 26 – 37). Paunak in hih bang zia le tong hong hilh hi.\nTua bang gamtat zia le tong in na dangdangte sangin, biakna nei mi hihna sangin cimawh, genthei mite huhna manphasa zaw Pasian mah masakzawkna pan hong kipan ahi hi (Pau. 19:17; 21: 13). Genthei mite huhna, mi’ kitangsapnate kin cihte thudangte sangin deihhuai zaw hi. Tua bangin cimawh genthei mite tungah i bawl khempeuh, Pa Pasian tungah a bawl ihi hi. (Matt. 25: 35 – 40).\nMatt. 25: 35 – 40 sung sim in. Khrih in cimawh mite tawh sakhat cikhat ahihzia bang pulaak hiam? Koi bangin, hih thu in, midang tungah gamtatzia ding hong hilh hiam?\nCimawh, mizawngte zong mihaute bangmahin Pasian’ bawlsa mite mah hi (Pau. 22:2). Pasian’ bawlsa i hih manin hau taleng zawng taleng, mi khempeuh a kibang ihi hi. Kuamah deidan lo-in mi khempeuh it ding ahi hi. Bang hang hiam cih leh Pasian in Ama lim le meel sunin a hong bawl ihi hi. Cimawh dongtuakte a huh mi in bangzahin mi hampha ahi hiam? I mihing pianzia ahih leh, huaiham angsung vive hi. Midangte a ding sangin eima a ding mah kinbelin i nei hi. Piakkhiatna in angsung huaihamna si sak thei hi. Khrih’ zia le tong kilangsak thei hi. Tua sangin a manpha zaw om diam?\nSINNA TUNGTAWNIN PILNA\nHebrew kammalin pilna cih a khiatna in ‘kipan,’ ‘kithuhilh,’ci hi. Naupang khat pantahin thuhilhna pen mailam hun a dingin kipatna ahi hi (Pau. 22:6). Tua hi-in naupangte mailam kalsuanzia ding nu le pa, siate khut sungah kinga hi. Tu ni-in naupangte i hilh thute in mailam ah amaute a dingin huzaap lianpi nei hi.\nPau. 22:6 sim in. Bang zahin naupangte thuman tawh pantahin hilh ding thupi hiam?\nHebrew laimalin ‘hilh’ cih kammal in biakbuk ah ki-ap cihna hi (1Kum. 8: 63). Naupangte aneu tung mahin thuhilh pantah cih thu in Pasian tungah ap, hih leitung nuntak banah nuntak tawntungna lampi a hilh cihna hi. Nu le pa in a tawntung kimang ding nunna thute tate a hilh ding tavuan nei hi. Ellen G. White, Child Guidance, 38. Tua bang pilna in tawntung nuntakna dong hong tunpih pilna ahi hi. Paul in zong Timothy tungah “ Khrih upna hangin hotkhiatna a hong ngahsak thei ding pilna a hong pia Lai Siangtho pen na neutung a kipanin a theisa na hihna thu zong na theihsa thu mah ahi hi,” ci-in pulaak hi (2Tim. 3: 15).\nPau. 22: 8, 15 sim in. Bang thupaipi pulaak hiam?\nPilna le a kituh khaici kigenteh thei hi. Innkuan, khua sung om zia ding naupangte tungah kinga hi. Khaici hoihlo i tuh leh, gah hoih lo ding hi. Tua hi-in naupangte in aneu tung mahun thuman thutak tawh pantah hi leng, siatna tawh kigamla ding uh hi.\nI gamtatzia in tate a kipan mite a’dingin thuhilhna lian mahmah ahi hi. Bangci bangin na tate in hong etteh uh hiam? Tate tungah bang gamh na nusiat hiam? Koi munte ah limhoih zaw na hi thei diam?\nSIMBEH DING: Tate a ding nu le pa in a citak etteh takcing hih ding kisam hi. Nisimin tua bangin a nungta nu le pa in tate’ nunzia kilamdamsak lo-in om lo ding hi. Nu le pa in cihtakna kisam hi. Hoihtakin tate hilh ding kisam hi. Tate a ding etteh thamcing na hih nadingin tate khem ngei kei in. Tate tungah thumanin citak in. Ellen G. White, Child Guidance, 151.\nNu le pa tampi in tate kitangsap silh le ten, an le tui pia-in sangkahsak peuh lehang i tavuan a khin hi, ci-in kingaihsun uh hi. A tate nuamtakin a om theih nading bek uh thupisak uh hi. Naupangte’ neih siamna tuamtuamte a khanpih ding uh hilh lo uh hi. Honpa deihna bangin a nungta ding hilh kha lo uh hi. Solomon in, ‘naupangte pai nading gen in. Tua hi leh, a teek ciang dong lampial nawn lo ding hi, ci lo hi. Naupangte pantah in. Tua hi leh, a teek dong lampi man pan lampial lo ding hi, cizaw hi. Ellen G. White, Child Guidance, 38.\n1. Pau. 2:6 sunga thute ngaihsun pha kik in. Bang hangin a hong gen nunziate nuntakpih ding thupi hiam? Nu le pa in hoihtakin tate pantah a om bang mahin siatna lam manawh veve tate zong om hi. Mihing in ama deihtel zangin nungta i hihlam ngaihsun in.\n2. Wednesday ni-a dotna nunung pen en kik in. Ngah kik ding bangmah lamen lo-in mi huhna hangin lungkimna na ngahzia ngaihsun in. Bang hangin leitung hauhna nei napi, a nuntakzia bangin hehpih huai dinmun tungsak hi ding hiam?\n3. Mihing khat ciat neih siamna, theihna, pilna, tuakkhak thute kibang lo hi. Ahi zongin mi khempeuh a hong kibangkimsak thu in singlamteh, kitangsam lo mihing om lo hi. Singlamteh mai-ah mi khempeuh kibang khin hi. Singlamteh in eite a hong kihotkhiatna hi-a, tua sangin a manpha zaw om lo hi.\nSinglamteh in mi khempeuh i kibatna, i manphatna bang hong hilh hiam? Hih thu in, mite tawh kizopzia ding bang hong hilh hiam?


url: =2020 General Election ah Zomi hihna tawh etkak ding thute ~ Zam Thuam :: ZOMI DAILY\nposted on 14 June 2020 at 11:39 am Lomkholna: News, Politics, Zamthuam, Zomi\nParty, Policy, Personal – Koi zaw tawh mipi in teel ding cih kigen khol theilo hi. Thudik le siangtho tak tawh mipi in mee a piak theih nakleh hih thu thum pan khat hangin mee pia ding hi. Mee pia dingpa lungsim ah a piak ding palai pa pen hih thu thum ah a deih vive tawh kituak siat leh lungkim takin tua palai pa pia kha ding hi.\nA hih hang Zomi sungah koi pen tawh ki en in mee hong hiam cih ahihleh gamvai mittang tawh en in mee kipia masalo kha thei ding hi.\nLocal or Logical or Political Culture\nTualsung tatzia ngeina bulphuh ding maw. Ngaihsut siamna, khentel theihna a bulphuh tatzia kalsuanzia bulphuh ding maw. Gamvai ngaihsut thupomzia tungah a kilam tatzia ngeinate bulphuh ding maw.\nMipite lungsim puakzia le a awmsung thu hi mawk ahih manin mipite in kiteelna ah mee a piak ding palai a khensat ding ciangin a bulphuh ding thubulte khat sungah amah tawh a kisu kha pen ahi tatzia ngeinate mah hong bulphuh ding hi.\nMistake or Missed Take\nThupomzia a khial tampi hong om ding hi. Mee khiat hun ding nai semsem kalsuanzia a khial hon khat hong kilang semsem ding hi. A lang khat ah a khial hilo napi a kimangilh, sep khak loh, phawkkhak loh pawl khat hong om dong hi. A kimangngilh kha a kinusia hon khat hong om ding hi. Hong kithei hong kiphawk hi a ci kha lo hon khat hong om ding hi.\nKhialhna pen kithum leh mipi in telsiam thei hi. Awlmawh lohna nusiat khakna pen thum tawh baih a ven ding baih paklo hi.\nMipite pen ama upmawh thu tawh ahihna va gen phei kha ek pawl khat om thei hi. Na tua cih keileh tua bang mi na hi hi ci sukziau a thu a khen khol kiom thei hi. Kuanglui khat in mipi te tung thu a khen ding hilo in mipite in amah bang ci bang hiam cih a khensat theih a muh theih dingin hanciam huai zaw hi.\nGamvai ah mipite khial ngeilo hi. Mipite tungah bangci muh cih kikhial zaw hi.\nMore: Pheisam siam abang Nauru tuikhulh gam ~ Zam Thuam\nMipi in a deih a tel ding hi zaw ahih manin mipi in a deihmi hih ding palaite in kingin ding ahi hi. Koi bang hileh hong deih ding hiam cih thei napi cin (cilesa kinaina, beh le phung, awkaih cihte ah khialhlohna awlmawh hamtangna) tuate zuilo a mipi tung thu na khen leh mipi in a mee tawh nang thu hong khen ding hi. (Zom toto lai ni) Zam Thuam\nPrevious: Lai Siangtho letkhiatna thu ~ Rev. Pau Lian Mang\nNext: Opinion: A lunglut huai Zogam MP Candicate te ~ Pu Go Sawm Khup\nMalaysia nupi khatin atanu mipi muhding in sikkual tawh khihcip\nPu Kai Khan Lian @ Tin Tun Gilbem pan hong suakta tataktak ta\nKa zilei’na thu ~ Lengtong Pauno


url: =Kampau Khiatsa Kivalhkik Theilo ~ Khat Thang :: ZOMI DAILY\nKampau Khiatsa Kivalhkik Theilo ~ Khat Thang\nI kammalte hangin mi khat peuh nuntakna kisiat lawh thei zen hi. Mi khat peuh na hamsiat leh tangtung thei khawng om zen hi. Tua ahih teh, hipa kampau, hi nu kampau le hipa, hinute kikal a kampau, kampau kici khempeuhah khinkhai-in, kidawmin, itna tawh kidim kammalte gingkhia sak ni.\nLungdam zel ei! Laisim mimal kim Topa’ thupha! James 3:1-13\nThe wells of Yeshua ~ Dim Lun Zam\nHih sawm kei limlim in ~ David Tuang


url: =Pau Cin Hau Biakna (Laipian hong piankhiatna) :: ZOMI DAILY\nPau Cin Hau Biakna (Laipian hong piankhiatna)\nposted on 20 May 2016 at 5:51 pm Lomkholna: Article, Biakna, Laipian\nHih Laipian Biakna ong pian nadingin bangci kipat hiam cih i gen masak phot kul ahi manin Nuam Dim a kici, Gamlai khua-a Rev Khaat Kho Gin’ pi, Kamsang numei khat thu i gen masa ding hi.\nTedim khua-ah Pu Kam Hau le Pu Pau Vum na kithuah a, Pu Pau Vum in Hau Zui akici innkuan pih khat na nei hi. Pu Hau Zui in tanu Nuam Dim na nei-a, amah’n Mangmu thei zeel hi. Tua hun laitakin Pu Kam Hau si khin in Pu Khaw Cin hun laitak hi a, Tedim khua inn 300 val bang pha hi. Pu Khua Cin in langva(sikkang) inn deih in Saiha tawh kheek dingin Meitei gamah misawl hi.\nPasian in: “Khaw Cin in langva inn deih kei hen. Tedim khua mang ding hi. Tua thu na theih nadingun Khaw Cin’ tuangdung ka kuaitan ding hi,” ci-in Pi Nuam Dim tungah nagen khol hi. Tua hun laitakin Pu Khaw Cin pen lian mahmah, pha mahmah ahi manin amahmah zong tham loin mi khempeuh in zong muang lua ahi manin kuamah’n umlo hi. Tua ciangin Pasian in “tua thu a tangko dingin Pau Cin Hau sawl in ” ci-in Pi Nuam Dim tungah nagen kik lai hi.\nTua thu azak uh ciangin: ” Khua Cin’ tuangdung, *zabo-a sah, Pasian ahi zongin kuamah’n kuaitan zo ngal ke’n teh” ci-in kuamah in um loin nuihsan uhi.\nTua khit a sawt loin, Pu Khua Cin tanu khat le tapa khat bek a neih, a tapa, Hau Za Kham si a, a kivui ding ciangin misi kipusuah hun laitak teekin Pu Khua Cin’ tuangdung, *zabo-a sah kitan hi. Pi Nuam Dim gen bang teekteekin ong tangtung a, Pu Khua Cin tuangdung zabo-a sah kitan in, ami tawh a zubeel tawh innnuai buanciim lakah kiasukin mi tampi liam hi. Tua khit asawtlo in England Kumpi ong khang a, Tedim khua mang takpi hi.\nTua tham loin “Ka thu a zeek khia dingin Pau Cin Hau ka teel hi” ci-in Pi Nuam Dim tungah na gen lai hi.Pu Pau Vum in tapa nih, Pu Khan Lian le Pu Tuang Khaw Thang nei a, Pu Khan Lian in tapa giat nei hi. Pu Pau Cin Hau pen Khan Lian’ tapa a lina, Hau Go’ pano ahihi.\nPu Kam Hau khan sung Tedim mah-ah na teeng uh a, England-te ong khan ciangin Lailui khua-ah galtai uh a, tua hun akipan Lailui khua-ah na teengsuak uhi. A nungciangin Mualbeem ah na teeng hi. (*zabo = khut melai dawn pan khutdawh kipatna ciang hi-a letmat 6 bang hi.)\nPu Pau Cin Hau pen aneu tung akipan kum 15 sung tawntung kumzawnin khanglui ngeina tawh biak theih khempeuh bia-in, thoih theih khempeuh a thoih uh hangin dam tuan lo hi. Khangmoi lai khat tuabangin sawtveipi kumzawnin aom ciangin amahmah zong lungkia-in kisiamawh, kiciimtakin amah le amah kikaplum dingin thaukhat tawh pai khia hi.\nKhuanawl a tun ciangin sakhi khat natai dihdih a, a kap leh khapah lian in ama kithah nading thautang om nawn loin sakhi pumkhat tawh ciah kik hi. Tua khit-a kipanin a hunhunin Mangmu zeelzeel a, Pasian in. ” Van le Lei a bawl Keimah Pasian hong bia hong paai-in damna ong ngen lecin damna kongpia ding hi,” ci ahi manin Pasian kiangah damna a nget leh dam takpi hi. Tua bangin amah’n damna a ngah ciangin cina dangte in zong thu ngetsak dingin sam koikoi uh a, tuate in zong damna ngah uhi.\nTua ahi manin mitampi in um in anungzui uh a, Pau Cin Hau Biakna akici ong piang a, Khamtungbup ah thatkhatin gamkang bangin kizeel hi. Tua hi a, a ta upa pen a min Pasian tamsakin Sian Khaw Cin na phuakpah hi. Tua hun masaih Pasian pen mintap-a akineih lam aom diam, ka thei ngei kei hi. Tua banga dawi a na phiat ciangin dawite heh a, a bawlsiat semsem khak ding lau lua uh ahimanin a khua a tui, a beh a phung sung nangawn in langpanin lungkhamna tampi na thuak hi.\n(a) Pham ding ci a, thel bang ong phong, tung-a Sian lunmang hi e; (b) Lung ka muan dang om lo e, tunga Sianmang muang ing e. (A si ding kimlai ong damsak Pasian hi, Amah bek muang ing.)\n(a) Sianmang hawm siam, tangbang damna phung tengin saina’n nei e; (b) Do lal banga pat bang nong sai, kei aw, Sian’ vontawi hing e. (Galte banga kei nong langbawl uh, kei Pasian’ ta hing.)\n(a) Sianmang hawmsiam ka muan manin phung in thal gu bang do e; (b) Tongsia ong lawh, Sianmang hawmsiam’n, leen pal bang ka nang hi e. (Pasian thu kamuan manin ka u ka nau inzong ong do bawl, Pasian thu mah tawh nang ing.)\n(a) Sianmang sinthu kangaih manin phung tawh laukha hual mawh’ng e; (b) Ka pham zong a tung thangvan ah Sian’ ang-ah zaal ding hi’ng e. (Pasian thu kazuih manin ka u ka nau tawh ka kithu tuah theih loh hangin kasih teh Pasian kiang tung ding hing.)\n(a) Siangmang in tongdam ong khak e, ziin tawh na khen in, ci e; (b) Pupa khan-a lung a gimna, Sian in leen puan bang paai e. (I pu i pa lai pek a i lelh dawi tawh na kikhen in ci-in Pasian in ong vaikhak hi.)\n(a) Siangmang tawh holung kum ing e, ziin’ kaih tam ka neemsak e; (b) Pian kilaihna tung Sianmang in ziinleeng tual-ah niamsak e.\n(Pasian tawh kiho ing, dawite’ siahkaih (a vok a ak tawh thoih-a i mai etna te) Pasian in nuaisiah,) ziin, ziinleeng = dawite.\nSangmangte in Pasian thu i tel muh nading, Laisiangtho le labu i et theih nading ong deihsakin Khuasak khawng Tonzang khawngah Kawllai ong hilh uhi. Kumpite in zong Kawllai tawh sang ong hong uhi.\nAhi hangin Kawlte tawh lah i kikawmna om peuhmah lo a, i zat nading omlo ahimanin mi tawm bekin sin nuam hi. Tua ahimanin Roman Alphabet zangin i Zolai ding ong bawlsak nuam-in Cope Topa le Kumpite kikum uhi. Official-in Zolai aom nai loh hangin “1912 February kha 12 ni-in Khuasak khua-ah ka om sungin Laisiangtho Thak tei ka kipan hi” ci-in Rev Cope in a dairy sungah ciamteh hi.\nTan IV ciang Zolai, (Roman Alphabet) tawh sindingin Kumpite le Sangmangte kithukim uha, 1925 kum-a kipanin sang ong phuan ta uhi.\nSangmangte in sang aphuat uh ciangin lai hilh dingin Christiante mah nazang uha, kumpi sang ong phuat uh ciang inzong tuate mah nazang suakpah uhi. Tua sangsiate in, thu na mu zawdeuh uh ahi manin Pau Cin Hau laimal pen laimal tam lua ahi manin tomsak sawdeuh dingin na puahpha uhi.\nPropagation of the Gospel-te in a theih uhciangin Laisiangtho ineih ding ong deihsak uh ahimanin Pau Cin Hau lai tawh laikhetna bawl-in Laisiangtho khet ding ong vaihawm uhi. Tuadingin sangsia sem ahi, Sia Cin Khaw Gin,(Rev Cin Khaw Gin, Niang Khan Ciin’ pa) Sia Thang Cin Kham, (Rev Sian Cin Thang pa) Sia Pau Za Dong ( Sia Kam Khen Cin pa, Sukte beh sung pan Christian suak masa pen) le Christian ahilo, Pu Pau Cin Hau’ tapa, Sian Khaw Cin nasam uh a, Maymyo-ah nihvei va pai uhi. Mualtung thuhilhna teng zong Pau Cin Hau lai tawh 1930 kumin ong khenkhia uhhi.\nAhii hangin Rev Cope in thu namu khol ahimanin Roman Alphabet mah zahding ongdeihsak zaw a, tua Pau Cin Hau’ lai tawh Laisiangtho khet dingpen na khaktan hi.\nHih pen i hamphatna lianpi khat hi leuleu hi. Banghang hiam cih leh Kawllai mal laikhetna pen Kawlgam bek a kizang hi a, tampi kibawllo ahimanin khatin tampipi man a, mikim in kilei zolo hi. Manglai laikhetna pen leitungbup-a kizang hi a tampi kibawl ahimanin aman tawmin kingah thei hi.\nTuabek hiloin i Zolai dingin Roman Alphabet i zatmanin Type Writer, Computer cihte tuam bawl kul loin Manglai-a kibawl sate mah izang thei pah a, E-mail nangawn ei Zolai-in i kikhak theipan hi.Sangmangte in lai ong bawlsak a, Zolai i neih mateng, tua Pau Cin Hau Lai kizang a, Piancit pai lai bangin lai a kikhak uh ciangin Pau Cin Hau Lai tawh na kikhak uhi.\nHih lai hita leh biakna hita leh ama thu aa, a phuak tawm thei dingin Pu Pau Cin Hau pen pilna siamna nei ahi loh banah midangte pilna a etteh theih nadingin tulai bang a, Tadensa cih bang thu zak nading a omlah hilo a, a khualzin agamvak zong hi loin a neu tunga kipan adam lo den, akumzawn khat ahihi.\nTua ahimanin a Biakna hita leh, a Lai hita leh a phuah tawm hi loin Mangmuhna tawh Pasian kiang pan-a angah taktak hi a, leitung-a apiang ngei lo, a lamdang mahmah khat ahimanin, hih Laipian Lai pen a mangthang lo dingin kephuai mahmah hi. Pilna i nei phial zongin mihing khuak tawh phuahtawm theih ding hilo hi.\nTua bang hi leh eimi sangin, leitungah mipil tampi naom khin zo a, mi khatguak bek lai phuak tawm om cih i za ngei kei hi. Tua ahimanin Pasian piak tuam taktak hi a, seel theih ding hilo hi. Amah pen 1948 December kha-in Mualbeem khua ah si hi.\nTua hi a, eite zong nidang lai-in dawite’ teen nading-a ki-um, singsia, suangsia le munsia-a i upmawh, cik peuh, gun peuh, tuilii peuh, mual peuh i biak mah bangin leitungah biakna a tuamtuam om a, Pasian abia, milim abia, pute pate’ kha abia, bawng a bia nangawn om kici hi.\nEi Christian akicite sung mahmah ah zong, i biak Pasian khatbek hinapi-in Baptist, Anglican, Roman Catholic, Seventh Day Adventist, Methodist, Presbyterian cih bangin a tuamtuam naom hi. Tua ahimanin ama phuahtawm ahilo, Pasian tungpan a, a ngah Pasian mah a bia, biakna pen ei Christiante aa mah bangin amahmah inzong damna ngah bek loin cinate, Pasian kiangah damna a ngetsak ciangin na dam takpi hi.\nTua ahiciangin kilangbawl loin, i sep khawm theih nading, i ngaihsut siam ding kisam hi.Hih thute kagen ciangin Pau Cin Hau Biakna zui ding, um ding, ka cihna hi tuan loin thu ahi bangbang a i theih ding kisam ka sakna hi bek a, thudang hang hi lo hi.) Lungdam, Zogam Lian\nPrevious: Laisiangtho leh Democracy ~ Lian Muan Kim\nNext: Paisan pawi ~ Bishop Lian Khen\nInfinity in a jar (Leibel sung a na manpha)\nTulaai Leitung Thuthang Tuamtuam Updates May 19, 2016


url: =PU KAM HAU TAANGTHU - Laibu Saal\nHome > Thuluui/Articles > PU KAM HAU TAANGTHU\nPU KAM HAU TAANGTHU\nKhanthuam’ tapa 6 te lak panin a upa pen Kamhau a hi hi. Lamzaang khua-ah kum 5 sung hausa na a sep khit ciangin, Tedim khua-ah teng nuam a hih manin Ramthlo hausa Tlangtirh’ kiangah, “Gal hat sa hat khat peuh ka tuah leh hong huh inla, kum 3 simin sial za bo khatta hong pia ning,”\nci-in huhna a nget ciangin Tlangtirh lungkimin, a sang hi. Tua hun laitakin Tedim khua-ah Guite-te na teng khin zo uh a, ahih hangin gal leh sa hat lua a hih manin na teng tul zolo uh hi.\nZogam Tua bang a huhna anget khit 1804 kum pawl ciangin Kamhau in Lamzaang khua panin Tedim khua satin na teng hi. Inn leh lo zong kician nei man nailo-in, Zo leh Thahdote in na sim pahpah a hih manin Lamzaang khua-ah ciahkik hi. Tua ciangin Kamhau leh Khoilamte in, Falam gam Ngaltu khua a ateng Maanggin zol uh a, 1810 kumin Tedim khua-ah hong teng kik uh hi. Midangte in Tedim hong bel uh a, inn 30 bang pha-in Kamhau in hausa semin Manggin leh Khoilamte in upa na a sem uh hi. Mi hong khang semsemin a sawt lo-in Tedim khua inn tampi hong pha hi. Tua ciangin gam lei lei ukna-ah mipil tampi kisam a hih manin, thu kikuppih dingin Mualbem khua Hauhtuang’ tapa Pauvum sap ding a sawm hi.\na) Sinthu soi ding Tualawn’ pa aw, do cih tulut Amthang’ pa aw,\nb) Docih tulut Amthang’ pa aw, vannuai tulsial a tunna Zatual pa aw,\n2. Botung veng: Khuacin’ inn tungsiah nitumna lam teng hi a Zatualleh Teizaang mi pawl khat teng uh hi.\n3. Vaiphei veng: Bonuai veng pan a khang lam nisuahna lam teng hi a,Vaiphei miteng teng uh hi.\n4. Sekzaang veng: Sakollam Ngennung lamka panin leilu lam teng hi a Guite miteng teng uh hi.\n5. Khuangzaang: Col. Dal Zakam’ inn dung to teng hi a, Thahdo mi teng teng uh hi.\n4) Thang Khawpau,\n6) Khuacinte a hi hi. Khuacin in tapa nei lo-in khangmang hi.\na) Taang ni bang ka sat laitakin vonmaang gua bang tuangsak ing.\nb) Vonmaang gua bang tuangsak ing, damtui gam bang maangsak ing.\nKahau pen a hauhna a liatna hong khan semsem banah, khamtung gam a sum minthang kici khempeuh a ngah zawh nadingin hong hanciam hi. Sum minthang a ngahte panin Langza’Dak minthang nei-in, Tonkai’ dak bu zong sial 100-in lei hi. Ngalngam’ tuithawl hu 1, Thangho’ phihtu kuangpi 1, hih teng nei hi. Thangpum kitatna takok lam 9, Mualpite’ zamkaang minthang leh, Khamtung gam a sum minthang a ki gen khempeuh lakah Guite nuai suk dak minthang leh Maangvungte khut sung a Paitepa’ zamno mai simloh, Kamhau’ khut sung tung khin hi.\nSawmsiing khi minthang zong deih mahmah a hih manin angah zawh nadingin hih bangin thu hong ngaihsun a, Maang song’ kiangah, “Na tupa leh ka tanu ki teng sak leng ih zukuang ih sa kuang hong kinai ding a, nuam mahmah ding a hih manin, sunghta putu suak leng hoih na sa uh hiam,?” ci-in zasak hi. Maangsongte zong Ukpi khat sungh a nei ding ci-in nuamin thukim pah uh hi, “Tua a hih leh, Zuthawl-in bang hong pia ding ka hi uh hiam?” ci-in a dot sak tak ciangin Kamhau in, “Hih tegel’ kiten nading lawmlawm Sawmsiing khi minthang hong pia le ucin kilawm sa ing,” ci-in gen hi.\nMaangsongte zong Kamhau’ tanu zi-in ngah ding ci-in lawp takin Sawmsiing khi minthang zuthawlin hong pia pah uh hi. Tua ciangin Kamhau in zong a tanu Zaniang a mo dingun pia pah hi. A kha ding 3 tawh gamngai dong khasak hi. Mo khate ciah kik ding hong sawm ciangin Zaniang zong a lawmpa tawh omkhawm nai lopi-in a innah hong ciah kik mawk hi. Apasalte in a pi kik uh hangin ut nawnlo-in hong kikhen uh hi. Tua Sawmsiing khi minthang a ngah theih nading a Kamhau’ ngian a hih lam a lawmte in a phawk khalo a hi hi. Zuthawl pen mo man lah hilo, kisikkik theih lah hilo a hihmanin, a deihdeih sawmsiing khi minthang a ngah suak hi. Zuthawl kipia lakah tua sang a tam manzaw zuthawl omlo ding hi. Tua hunin sawmsiing khi tang khat in sial 10 bang man hi. Kamhau in khamtung gam a sum minthang khempeuh ngahin a minthang semsem hi.\n1) Kamhau Ukpipa (Sukte)\n2) Pauvuum Upa lian pen (Sukte)\n3) Maanggin Gal leh sa vaihawm (Hatlang)\n4) Khoilam Thu leh la vaihawm (Hatzaw)\n5) Kimthuam Upa vaihawm (Zillom )\n6) Telkhaat Upa vaihawm (Hatzaw)\n7) Pau-am Upa vaihawm (Samte)\n8) Cinkim Upa vaihawm (Samte)\n1) Thu neite’ zuih ding lampi\n2) Thuneite’ zuih ding ngeina\n3) Logam thu\n4) Singkung leh guah thu\n6) Ganhing annekna thu\n7) Khutkhialhna thu\n8) Tungsiah thu nialna\n9) Misuamna thu\n10) Ganhiang suamna thu\n11) Mi haitatna thu\n12) Tungsiah thunialna thu\n13) Gamkang thu\n15) Guktakna thu\n16) Thu imcip thu\n17) Mindaisakna thu\n18) Nupa kimakna thu\n19) Zi ki sutna thu\n20) Numei buanna thu\n21) Innluahna thu\n22) Zi tam neite innluahna\n23) Sum leitawina thu\n24) Saliang man tanna thu\nSource ; Vaphual.net .\nItem Reviewed: PU KAM HAU TAANGTHU Description: Rating: 5 Reviewed By: Cinpu Zomi


url: =Singapore ah Zika Virus ngah mi 38 kibehlap, akigawm mi 189 hita ~ ZD :: ZOMI DAILY\nposted on 2 September 2016 at 11:49 pm Lomkholna: Health, News, Sawltak, Singapore, World\nTuni Friday (02 September) ni in Singapore gamsung ah Zika Virus angah mi 38 ki muhkhiatbeh ahih manin, tuniciangdong Singapore gamsung ah Zika Virus angah vekpi pen mi 189 tak hita cih CNA News pan kizakbeh leuleu hi.\nMinistry of Health (MOH) leh National Environment Agency (NEA) te’n Joint Statement abawlna panin agenkhiat uh hi a, tuni aki mukhiathak mi 38 lak ah mi 34 tepen Aljunied Crescent/Sims Drive/Kallang Way/Paya Lebar Way cih kuamsung tengpan in aki muhkhiatbeh ahihi.\nAgency te genna ah hih Zika Virus akilawh gawploh nading in tulaitak athupipen ahihleh Vector Control mah hiphot hi ci uhhi. Tua ahih manin Aljunied Crescent, Sims Drive, Kallang Way, Paya Lebar Way kuamsungteng ah natna akilawhloh nading in thoza kapsakden uh a, siansuahden uhhi.\nNEA te leh Inter-Agency Dengue Task Force te in Vector Control nakpi in semkhawm uh a, sanginn, inn ki lamthakna Construction Sites, Expressway tuinin luankhiatna cihte akipan thoza kapin thokang aomloh theihtheih nading in hanciam mahmah uhhi.\nNisim in hibang in Zika Virus ngah hongki behlap toto mawkleh lauhuai semsem khading hi. ZD Sawltak #zomidaily\nPrevious: Kum 12 aphapan pasalno 2 in numei kum 6 aphapan buan\nNext: GZA in Laaitui lo cim innkuan te huhna pia ~ Zingsol


url: =Zolai Kum Za Cin Jubilee Thuciam :: ZOMI DAILY\nposted on 12 December 2015 at 12:48 am Lomkholna: Article\nKUM ZA CIN JUBILEE THUCIAM\n(Centenary Jubilee Covenant)\nVanpi Leipi abawl asiam, tung PASIAN in ZOMITE hong puah hong zun dingin, tuma kum zakhat lai 1910 kumin, COPE topa-te nupa,Tedim khuapi-ah hong puak hi.\nCope topate hong tun KUM ZA CIN PAWIPI panin Zomite’ khang tangthu-ah mailam kalsuan nadingin Pasian hong huhna muangin, hih thute sem ding bawl dingin Pasian mai-ah ka kiciam hi.\nPasian hong piaksa, ZOGAM nuampi, le Zosuan’ tate tenna, giahna, luahna mun khempeuh Pasian’ ukna gam a suah theih nadingin, ki-itna, kilemna, hanciamna tawh nungta ning ci-in Pasian tungah ka kiciam hi.\nKum Za Cin Pawi akipanin, Jehovah Pasian pen, Zomi Nam bup Pasian hi-in Zosuan tate khempeuh zong Pasian minam hi dingin Zomi Nam bup Pasian tungah ap-in, Amah tawh hih lai munah ka kiciam uh hi. Tung Pasian aw, nangma minam dingin tuni akipan Zomi Nam bup hong sang ta in.\nPasian hong piaksa ka Zomi nam it-in, a manthanloh nading, le a minsiat a mindailoh nadingin, nungta ning, ci-in, Pasian tung leh Zomi nam bup tung’h ka kiciam hi.\nPasian hong piak etlawm Zogam, le ithuai Zomi namte a siat, a muat, a muih loh nadingin, Zogam bup le ka ten ka giahna, ka khawlna mun tengtengah guih theih, kham theih, zu le bengte a kipan adang guih theihte khempeuh ne lo, zang lo, zuak lo, pei lo dingin hih mun panin Pasian tungah ka kiciam hi.\nZomite hong kikhenkham sak thei Biakna, Pawlpi, pau le ham, tual lungsimte a kipan ki-el ki-huat theih nading thute khempeuh peelin, Zomi a piang pum khat a suah theih nadingin, ka hih theih tawpin hanciam ning, ci-in hihlai munah ka kiciam hi. Zomi Nam leh Zo khang tangthu a kipden nadingin, a kizang kipsa February kha 20 ni sim a, a kibawl ZOMI NAM NI ka omna mun peuhah, ka Zomipihte tawh ahi zongin, Pawlpi kim-in ahi zongin, phawk den bawl den ding hing, ci-in, hihlai munah ka kiciam hi.\nZomi Namte minam picing a suah theih nadingin, Cope topa hong patsak sa Zolai itin, zangin. puah ning, zun ning. Tua bangmah-in, Zopau, Zoham, Zonik, Zopuan, le hong phungvuh thei Zo ngeina hoih khempeuh zong zangin, kemin, puahin, zun ning, ci-in hihlai munah ka kiciam hi.\nPasian hong piak Zogam nuampi meihalna le mannei lo-a sing phukna tawh siatsuah lo-in, singkung lopa, nuntakna nei ganhingte, le huih le tui-te cing in, kem in, puah ning, zun ning, ci-in hihlai munah ka kiciam hi.\nCope topa le Sangmang dangte’n hong pantah-in, tualsung Sia masate hanciamna tawh Lungdamna thu kum zakhat sung hong tualbual zota-a, Zomite pen Pasian’ thupha ngah minam suak khinta hi. Kum Za Cin Pawi khen-ah Lungdamna thu, a za nai lo minam dangte tungah puak in,\nZOMI Vannuai PASIAN’ ZAT MINAM a suah theih nadingin, lungdam thupuak Mission nasepna, mimal kim le Pawlpi kimin, kin pen le sep penin nei nung, ci-in Pasian maiah hihlai mun pan ka kiciam uh hi.\nHONG BAWL, HONG SIAM, TUNG PASIAN AW,\nHIHLAI MUNAH NANGMA TUNGA KONG KICIAMNATE,\nKA TAKSUAH ZAWH NADINGIN\nKEIMA LAMAH HONG PANG TA IN. AMEN.\n(Hih pen Tedim khua-a Cope Centennial Jubilee pawi a khak nitak 28.11.2010 in Rev. Dr. Simon Pau Khan En in Pasian muanna le mipite tungah deihsakna tawh hong makaihna hi a, mipi ding kawmin taklam khutpek ciat veilam lungtang tungah nga kawmin Zomi bup Pasian tungh kiciamna (ki-apna) ahi hi. Kiciamna kammalte Siapa in simkhia-in, mipi in a gen bangin kizui diamdiam hi)\nPrevious: Malaysia gamsung ah Syria Refugee te honglutta\nNext: Mom Lai Lungzuan – 7